‘Saya Rita Rudaini dan saya prosafe’
Oleh MOHD. HAIKAL ISA

14 Oktober 2021, 4:14 pm
PETALING JAYA – Pelakon Rita Rudaini menafikan dirinya antivaksin seperti yang didakwa segelintir pihak hanya disebabkan belum bersedia untuk menerima vaksin Covid-19.
Rita atau nama lengkapnya, Rita Rudaini Mokhtar berkata, sebelum sewenang-wenangnya melabel dirinya sebagai antivaksin, kaji dahulu makna gelaran tersebut dengan prosafe.
“Sebelum nak gunakan sesuatu perkataan, kena kaji dahulu makna antara antivaksin dan prosafe.
“Kalian semua boleh gelar saya prosafe. Kalaulah saya ini antivaksin, tidaklah saya pergi cucuk vaksin sebelum ini macam vaksin pergi umrah dan vaksin masa kecil termasuk anak-anak,” katanya menerusi satu muat naik status dalam InstaStory.
Ujar pelakon yang cukup dikenali menerusi filem Mami Jarum Junior itu lagi, jadilah pengguna media sosial yang bijak sebelum melabel mana-mana orang.
“Nak guna perkataan pun, biar jadi pengguna yang bijak menggunakan sesuatu perkataan melabelkan sesuatu biar objek dengan makna selari.

“Hi, I’m Rita Rudaini and I’m prosafe (Hai, saya Rita Rudaini dan saya prosafe,” katanya.
Sekadar informasi, prosafe dalam konteks kesiapsiagaan vaksin (ambil langkah berjaga-jaga), membawa maksud individu yang menunggu vaksin itu betul-betul selamat untuk digunakan. – K! ONLINE


MAIS syukur rayuan tuntutan RM326.7 ditolak mahkamah
Oleh ISKANDAR SHAH MOHAMED

14 Oktober 2021, 5:33 pm
SHAH ALAM – Majlis Agama Islam Selangor (MAIS) bersyukur atas keputusan Mahkamah Persekutuan menolak rayuan tuntutan RM326.7 juta oleh Bank Muamalat Malaysia Berhad (BMMB) terhadap MAIS dan Kolej Universiti Islam Selangor (KUIS) semalam.
Pengerusinya, Tan Sri Abdul Aziz Mohd. Yusof berkata, Presiden Mahkamah Rayuan, Tan Sri Rohana Yusuf yang mengetuai panel hakim berpuas hati bahawa keputusan mahkamah adalah tepat dalam menolak tuntutan berkenaan.
“Tiada klausa dalam Perjanjian Jaminan yang menimbulkan liabiliti MAIS dan KUIS.
“Mahkamah Persekutuan semalam menolak rayuan terakhir BMMB berhubung sejumlah hutang oleh Redha Resources Sdn. Bhd. (RRSB) di bawah Kemudahan Pembiayaan,” katanya dalam kenyataan hari ini.
Jelas beliau, Mahkamah Persekutuan dalam alasan ringkas memutuskan bahawa Klausa 7 dalam perjanjian adalah jelas.
“Mahkamah Rayuan membuat keputusan yang tepat dan pihak pemohon gagal memenuhi ketetapan bagi rayuan dikemukakan.

“Maka dengan itu permohonan BMMB ditolak dengan kos,” ujarnya.
Tambah Abdul Aziz, pihaknya merakamkan penghargaan kepada semua peguam iaitu Nurul Muhaniza Hanafi, Mohd Radzi Yatiman dan Nor Albina yang bertungkus lumus menyediakan hujahan kepada mahkamah.
Pada 12 November 2018, Mahkamah Tinggi Kuala Lumpur membenarkan tuntutan BMMB terhadap MAIS dan KUIS bagi sejumlah RM 326.7 juta.
Dalam rayuan di Mahkamah Rayuan Putrajaya, mahkamah itu membenarkan rayuan supaya mengetepikan tuntutan BMMB tersebut. -K!ONLINE


Ahli perniagaan buat laporan SPRM terhadap Idris Haron
Oleh SUBKHI SUDARJI

14 Oktober 2021, 4:50 pm
PUTRAJAYA – Seorang ahli perniagaan yang merupakan anak jati Melaka telah membuat laporan kepada Suruhanjaya Pencegahan Rasuah Malaysia (SPRM) mengenai salah laku bekas Ketua Menteri, Datuk Seri Idris Haron.
Laporan tersebut telah dibuat Mansor Shah Golbat Shah terhadap Idris yang didakwa telah memberikan status free hold (kekal selama-lamanya) kepada sebuah syarikat untuk projek tambak pasir.
Menurutnya, bagi projek penambakan laut, Syarikat KAJ Devolopment Sdn. Bhd. telah mendapatkan keistimewaan yang luar biasa bagi Projek Penambakan Laut Negeri Melaka.
“Kelulusan Geran Tanah ini telah dikeluarkan walaupun projek penambakan ini belum siap dan geran bagi tanah ini juga telah dikeluarkan iaitu geran free hold (kekat selama-lamanya ) di mana ia tidak mematuhi syarat-syarat yang telah ditetapkan oleh Majlis Tanah Negara (MTN),” katanya selepas membuat laporan di pejabat SPRM, Putrajaya hari ini.
Mansor Shah berkata, sekiranya pemberimilikan secara berkekalan di dalam keadaan-keadaan khas yang tertentu adalah diperlukan, maka Kerajaan Negeri hendaklah merujuk semula kepada MTN untuk mendapatkan persetujuan.
“Daripada apa yang saya dapati, kelulusan geran kekal ini, tidak diputuskan oleh mesyuarat MTN. Bagaimana geran kekal ini boleh dikeluarkan tanpa mendapat kebenaran MTN,” ujarnya. – K! ONLINE


Selangor laksana sistem strata pintar
Oleh ISKANDAR SHAH MOHAMED

14 Oktober 2021, 4:04 pm
SHAH ALAM – Kerajaan negeri melaksanakan Sistem Hartanah Berstrata Pintar Selangor (SISP) bagi menguruskan sistem strata dengan lebih cekap dan efektif.
Inisiatif itu akan melibatkan lebih 6,000 bangunan di 12 majlis perbandaran dan bandar raya di Selangor.
Pengerusi Jawatankuasa Tetap Perumahan, Kesejahteraan Bandar dan Pembangunan Usahawan negeri, Rodziah Ismail berkata, sistem dalam talian dikenali ODESI direka untuk pihak berkuasa tempatan (PBT) bagi membantu mengurus, memantau dan memberi penilaian skim perumahan.
Katanya, sistem itu bertindak sebagai sistem berpusat yang menyimpan semua data berkaitan kawasan pembangunan, Badan Pengurusan Bersama (JMB) dan Perbadanan Pengurusan (MC).
“Selain menggalakkan khidmat layan diri, pelaksanaannya akan mengekalkan dan mengemas kini semua kawasan pembangunan berstrata secara berstruktur serta sistematik.
“Sistem itu turut membantu JMB dan MC mencari maklumat manakala PBT boleh menghantar notis menerusi ODESI,” katanya selepas melancarkan SISP itu di sini, hari ini. -K! ONLINE


JPJ aktif buat pemantauan di stesen bas
Oleh NOR SHAFAWATI YUP

14 Oktober 2021, 5:04 pm
SEREMBAN – Pemantauan secara berterusan dijalankan oleh Jabatan Pengangkutan Jalan (JPJ) Negeri Sembilan di stesen bas Terminal One bagi memastikan pengusaha bas dan orang ramai mematuhi prosedur operasi standard (SOP) berkaitan kebenaran rentas negeri.
Pengarah JPJ negeri, Azrin Borhan berkata, seramai 141 anggota penguatkuasa JPJ di seluruh negeri akan ditugaskan untuk membuat pemantauan dan penguatkuasaan terutama pada minggu pertama rentas negeri dibenarkan.
“Anggota kita akan ditempatkan di stesen bas untuk buat pemantauan tiga kali sehari iaitu pada waktu pagi, tengah hari dan malam.
“Pemeriksaan secara rawak turut dibuat terhadap pengguna bas dengan melalui aplikasi MySejahtera sama ada mereka telah lengkap suntikan vaksin Covid-19 atau tidak,” katanya ketika ditemui selepas membuat pemantauan di stesen bas Terminal One di sini hari ini.
Jelas Azrin, selain itu pihak JPJ juga akan membuat pemeriksaan teknikal kenderaan termasuk tayar bas digunakan berbunga dan brek berfungsi dengan baik bagi menjamin keselamatan pengguna.
“Setakat ini, pemeriksaan dan pemantauan sejak Isnin lalu mendapati tiada individu melanggar SOP ditetapkan, sekaligus menunjukkan pengguna dan pengusaha bas mematuhi peraturan ditetapkan kerajaan.

“Selain di stesen bas, kita juga membuat pemeriksaan secara rawak di kawasan lebuh raya memandangkan dalam keadaan rentas negeri negeri dibenarkan kenderaan makin banyak,” katanya.-K!ONLINE.


Tengku Amir berkenan terima sumbangan RM420,000 untuk YIDE
Oleh MOHAMAD NAUFAL MOHAMAD IDRIS

14 Oktober 2021, 5:29 pm
SHAH ALAM – Raja Muda Selangor, Tengku Amir Shah Sultan Sharafuddin Idris Shah berkenan menerima sumbangan berjumlah RM420,000 daripada lapan buah agensi dan syarikat korporat kepada Yayasan Islam Darul Ehsan (YIDE) di Istana Mestika di sini, hari ini.
Kesemua sumbangan itu adalah daripada majlis Agama Islam Selangor (MAIS), Solar Alert Sdn. Bhd, Aftacop Sdn. Bhd., Alam Flora Sdn. Bhd., KDEB Waste Management, MZR Global Sdn. Bhd., Aiman Platinum Sdn. Bhd. dan Teraju Ekonomi Asnaf Sdn. Bhd.
Pengerusi YIDE, Datuk Bakhtiar Hussin berkata, sumbangan itu bagi tujuan pembinaan kompleks asrama anak yatim di Pulau Indah selain anak-anak yatim yang terkesan akibat wabak Covid-19 dan pembelian mesin hemodialisis.
Katanya, YIDE turut menyerahkan sumbangan dana tahun ini sebanyak RM 677,000 kepada 19 buah rumah kebajikan seliaan YIDE.
“Pendemik Covid 19 yang melanda negara kita telah meragut nyawa ramai ketua keluarga dan meninggalkan anak-anak menjadi yatim dalam sekelip mata.
“Melalui perkongsian data YIDE bersama Jabatan Pendidikan Negeri Selangor (JPNS) dan Ibu Pejabat Kontinjen Polis Negeri Selangor seramai 1,403 orang pelajar daripada 1,020 buah keluarga di dalam Negeri Selangor yang telah menjadi yatim,” katanya dalam kenyataan hari ini.

Justeru, Bakhtiar memberitahu, bagi meringankan beban tersebut pihaknya akan menghulurkan bantuan kewangan secara one-off sebanyak RM500 setiap keluarga anak yatim kepada 549 keluarga dengan peruntukan sebanyak RM274,500.
“Manakala, bantuan persekolahan setiap anak yatim sebanyak RM200 setahun akan disumbangkan kepada 794 pelajar anak yatim dengan peruntukan sebanyak RM158,800 setahun,” jelasnya. -K! ONLINE


Covid-19: Tugas utama ATM tidak terjejas
Oleh NOR AINNA HAMZAH

14 Oktober 2021, 5:11 pm
TAMPIN – Walaupun kini tumpuan diberikan kepada pelaksanaan tugas sekunder membantu negara menangani penularan wabak Covid-19, tugas utama Angkatan Tentera Malaysia (ATM) untuk sentiasa bersiap siaga menghadapi sebarang kemungkinan tidak terjejas.
Panglima Angkatan Tentera (ATM), Jeneral Tan Sri Affendi Buang berkata, pandemik Covid-19 telah memberi kesan kepada ekonomi negara dan seterusnya kepada keupayaan pelaksanaan program perolehan dan pembangunan pertahanan yang dirangkakan.
Justeru itu menurutnya, ATM akan merancang sewajarnya agar aset sedia ada sistem pertahanan negara sentiasa dalam keadaan siapsiaga pada sebilang masa.
“Pada masa yang sama, ATM akan mengukuhkan pembangunan modal insan dan kompetensi melalui kelangsungan pelbagai kursus dan latihan ketenteraan yang telah dirancang kerana ianya adalah ‘ongoing investment’ demi memastikan pemerkasaan keupayaan pengendalian pelbagai peralatan dan pensejataan berteknologi tinggi.
“ATM mempunyai perancangan strategik dalam meningkatkan keupayaan pertahanan, namun apa yang lebih penting memperkasakan kesiagaan ATM sebagai tonggak pertahanan negara sebagaimana digariskan dalam Kertas Putih Pertahanan,”katanya kepada pemberita selepas Latihan Kuasa Tembakan 2021di Lapang Sasar Gemas, Kem Syed Sirajuddin, Gemas, di sini, hari ini. -K! ONLINE.


Golongan lain-lain ke Langkawi dan terkesan pandemik, jangan pukul rata
Oleh KOSMO!

14 Oktober 2021, 4:27 pm
PETALING JAYA – Sebuah poster yang dimuat naik di laman sosial jabatan kerajaan mendapat kecaman orang ramai hari ini.
Poster tersebut yang dipercayai diambil daripada laman sosial Jabatan Penerangan Johor memaparkan keluhan masyarakat semasa pergerakan rentas negeri tidak dibenarkan mendapat perhatian ramai sebaik sahaja dimuat naik semula oleh bekas Menteri Belia dan Sukan, Syed Saddiq Abdul Rahman di Twitter.
Bagaimanapun, tinjauan Kosmo! mendapati, rata-rata pengguna media sosial meninggalkan komen negatif terhadap poster tersebut yang menggambarkan ada segelintir masyarakat yang mengeluh kerana tidak lagi mempunyai duit simpanan, tetapi masih pergi melancong.
“Are you serious? Kenapa nak perli-perli rakyat? Rakyat nak mengadu susah, tak boleh. Rakyat nak keluar ambil angin, pun tak boleh? Apa objektif dibuat penerangan begini? Apa yang kamu mahu kami buat dari penerangan macam ini?,” soal Syed Saddiq.
Sementara itu, seorang pengguna berkata, kementerian atau mana-mana jabatan diharapkan tidak mengeluarkan sebarang kenyataan yang bersifat ‘pukul sama rata’ atau berjenaka atas kesusahan yang rakyat hadapi.
“Sepatutnya kementerian atau jabatan perlu keluarkan data yang lebih tepat berapa peratusan yang hilang kerja, syarikat yang terpaksa tutup dan sebagainya. Segelintir masyarakat tidak boleh mewakili seluruh rakyat Malaysia,” kata Spinach.

Seorang lagi pengguna dikenali sebagai Diyana berkata, tindakan jabatan tersebut memuat naik poster itu dilihat seolah-olah rakyat yang dalam kesusahan tidak layak bergembira atau berseronok.
“Golongan terkesan teruk dan golongan yang pergi Langkawi betul ke golongan yang sama? Rasanya tidak, kalau sama pun mereka mesti perlukan percutian dengan harga mampu milik dan ruang untuk berehat selepas berdepan pandemik,” katanya.
Bagaimanapun difahamkan, komik itu telah dipadam daripada laman sosial jabatan berkenaan. – K! ONLINE


Isu cerai, Siti Saleha dibanjiri doa, kata-kata semangat
Oleh MOHAMMAD SHAHEMY AZMI

14 Oktober 2021, 2:56 pm
PETALING JAYA – “I am good (saya baik-baik sahaja).”
Demikian hantaran terkini yang dikongsikan pelakon Siti Saleha dalam Instagram miliknya, sehari selepas pendedahan telah memfailkan perceraian terhadap suaminya, semalam.
Menerusi hantaran tersebut, Siti Saleha atau nama lengkapnya Siti Saleha Mohd. Baharum, 31, turut berkongsi sekeping gambar dirinya sedang tersenyum memakai baju hitam tanpa lengan dan disimbahi dengan pancaran sinar matahari.
Perkongsian pelakon drama Black itu sekali gus menarik perhatian dan rakan-rakan artis apabila rata-rata mereka meninggalkan emoji hati (love) untuk pelakon tersebut sebagai tanda sayang dan sokongan kepadanya.
Antara rakan-rakan artis yang meninggalkan komen adalah seperti Nad Zainal, Ayda Jebat, Mimi Fly, Sara Ali,Wan Sharmila, Tiz Zaqyah dan Nadiah Aqilah.
Selain rakan-rakan artis, peminat pelakon jelita itu turut meninggalkan komen dengan memberi semangat supaya Siti Saleha kuat dan tabah dengan apa yang terjadi.

“Kepada Siti Saleha, saya berdoa agar terus kuat dan tabah berdepan dengan ujianNya. Semoga dipermudahkan segala urusan yang baik. Insha-Allah,” kata seorang peminatnya.
“Semoga akak terus kuat. Saya sayang akak,” komen seorang lagi pengikutnya dalam Instagram.
Semalam Kosmo! melaporkan bahawa Siti Saleha atau mesra disapa Sally mengaku telah memfailkan perceraian kepada suaminya, Ahmad Lufti Azhar, 35, selepas dilihat hadir di Mahkamah Rendah Syariah Klang, Selangor.
Ujarnya, dia Cuma boleh berkongsi telah hadir ke mahkamah untuk memfailkan perceraian atas kebenaran mahkamah.
“Apa yang saya boleh cakap ialah, ya, saya failkan kes cerai dengan kebenaran mahkamah. Itu sahaja. Selanjutnya saya tidak mahu komen. Terima kasih,” jawabnya ringkas.
Sekadar info, Siti Saleha dan Ahmad Lutfi mendirikan rumah tangga pada 28 Julai 2017. Bagaimanapun perkahwinan mereka tidak dikurniakan rezeki menimang cahaya mata. – K! ONLINE


Bangkai anjing, kucing dan merpati ditemui mati diracun
Oleh NABIL AIMAN NOR AZWAN

14 Oktober 2021, 3:06 pm
PETALING JAYA – Bangkai anjing, kucing dan beratus ekor merpati didapati mati disyaki diracun oleh individu-individu yang tidak bertanggungjawab dipercayai berlaku di kawasan padang Pangsapuri Perdana Villa, Taman Sentosa, Klang baru-baru ini.
Menerusi Persatuan Haiwan Terbiar Malaysia (SAFM) di laman sosial Facebook, menyifatkan perbuatan membunuh haiwan ini sebagai satu tindakan yang sangat tidak bermoral dan pesalah boleh disabit dibawah Akta Kebajikan Haiwan 2015 .
“SAFM memandang perbuatan membunuh haiwan ini sebagai satu tindakan yang zalim kerana menggunakan cara yang menyebabkan kesakitan dan keseksaan yang tidak wajar kepada haiwan-haiwan ini.
“Jenayah yang melibatkan penyeksaan haiwan boleh disabit dibawah Akta Kebajikan Haiwan 2015, dimana pelaku boleh dihukum penjara maksimum 3 tahun dan denda tidak kurang RM20,000 dan tidak lebih RM100,000 atau kedua-duanya sekali,” katanya semalam.
Tambahnya lagi, individu-individu yang melakukan ini masih di dalam siasatan dan SAFM juga menasihatkan orang ramai meracun haiwan terbiar bukanlah jalan yang terbaik kerana kini sudah ada alternatif lain yang tidak berbahaya.
“Sehingga kini, individu yang tidak bertanggungjawab ini masih belum dikenalpasti, meracun haiwan terbiar bukanlah jalan terakhir untuk menyelesaikan masalah.

“Malah, ia akan membahayakan orang lain dan alam sekitar jika dibiarkan begitu sahaja, kita sudah ada kaedah kawalan kacau ganggu yang lebih efektif seperti Trap Neuter Release (TNR) dan bekerjasama dengan pihak berkuasa,” ujarnya.
Menerusi tinjaun Kosmo! di ruangan komen, rata-rata orang ramai berasa marah dan geram dengan tindakan pelaku yang tergamak untuk meracun haiwan-haiwan terbiar tersebut.
“Allahuakhabar, kejamnya si pelaku itu apalah salah mereka, kalau tak nak bagi makan janganlah pula bagi racun kerana mereka pun berhak untuk hidup di muka bumi ini,” kata Arina Abdullah.
“Di dunia mungkin si pelaku akan terlepas tapi disana nanti pasti akan ada pembalasan yang diterima walaupun kesalahan itu sebesar zarah,” jelas Siti Maz. – K! ONLINE.


Tidak boleh hanya melihat kepentingan UMNO – Annuar
Oleh SITI A'ISYAH SUKAIMI

14 Oktober 2021, 3:40 pm
PUTRAJAYA – “Apa-apa pendirian yang dibuat oleh UMNO, tidak boleh hanya melihat daripada kepentingan UMNO sahaja,” tegas Ahli Parlimen Ketereh, Tan Sri Annuar Musa berhubung kenyataan Presiden UMNO, Datuk Seri Ahmad Zahid Hamidi.
Ia susulan sebuah portal semalam melaporkan, Ahmad Zahid memberi gambaran kerjasama dalam Muafakat Nasional (MN) berkemungkinan tidak dapat direalisasikan dalam Pilihan Raya Negeri (PRN) Melaka sekiranya ia diadakan kelak.
Annuar berkata, sebarang pendirikan daripada UMNO tidak harus melupakan kepentingan Perdana Menteri lebih-lebih lagi Datuk Seri Ismail Sabri Yaakob datang dari parti kecil minoriti.
“Saya berpandangan UMNO sekarang sebuah parti sedang memimpin kerajaan diketuai Perdana Menteri. Justeru, apa-apa jua pendirian UMNO tidak harus melupakan betapa pentingnya Perdana Menteri yang memerlukan kerjasama banyak pihak.
“Hal ini kerana Perdana Menteri datang dari parti kecil minoriti yang hanya 37 kerusi daripada 114 kerusi dan beliau memerlukan sokongan baik daripada banyak pihak,” katanya ketika ditemui pada pelancaran Pakej Remaja Malaysia dan Pakej Peranti Keluarga Malaysia di sini hari ini.
Dalam pada itu, Annuar berkata, tidak seharusnya sesuatu Pilihan Raya Negeri (PRN) atau Pilihan Raya Kecil (PRK) boleh menggugat konsep Keluarga Malaysia dan konsep inklusiviti dianjurkan oleh Perdana Menteri. -K !ONLINE


‘Frontliner’ terkejut terima panggilan pesakit meninggal 3 tahun lalu
Oleh NABIL AIMAN NOR AZWAN

14 Oktober 2021, 3:52 pm
PETALING JAYA – Perkongsian seorang ‘frontliner’ berkongsi pengalaman pernah menerima sebuah panggilan misteri oleh seorang pesakit yang telah meninggal dunia 3 tahun lepas tular baru-baru ini.
Menerusi perkongsian video oleh @medicalasiststant di laman aplikasi TikTok, dia bercerita pengalamannya pada tahun 2017, di mana berdepan dengan situasi misteri apabila mendapat panggilan kecemasan dari sebuah rumah pada jam 3.30 pagi.
Berdasarkan video berdurasi 1 minit 3 saat di TikTok, menerusi panggilan tersebut pesakit itu dilaporkan tidak sedarkan diri dan pihak hospital telah menghantar ambulans ke sana.
“Saya mendapat panggilan pada pukul 3.30 pagi, menyatakan nama dan alamatnya mengatakan tidak sedarkan diri di rumah, dalam 15 minit saya, pemandu dan seorang petugas bergerak ke rumah yang dialamatkan.
“Sesampainya saya di rumah berkenaan, rumah gelap gelita. Bagi salam tak ada yang menyahut. Kemudian saya telefon balik ke klinik untuk menyemak alamat rumah dan semuanya betul,” ujarnya.
Tambahnya lagi, selepas berasa pelik dengan situasi yang dialami mereka, petugas barisan hadapan itu kemudian bertindak untuk menelefon nombor yang digunakan oleh pesakit tersebut tetapi nombor tesebut tiada dalam perkhidmatan.

“Bila saya telefon semula nombor telefon pesakit, tiba-tiba tiada dalam perkhidmatan. Cemas rasanya. Sedang bercakap dengan pemandu, tiba-tiba dengar bunyi burung hantu dari atas bumbung rumah, terus kami bergegas tinggalkan rumah itu,” jelasnya.
Keesokan harinya, mereka pergi memeriksa nama pesakit di klinik dan alangkah terkejutnya nama individu itu sudah meninggal dunia tiga tahun yang lalu.
Perkongsian video tersebut telah mendapat pelbagai reaksi daripada pengguna media sosial yang berasa seram dalam pada masa sama terasa lucu apabila hantu itu didakwa telah ‘scam’ frontliners tersebut.
“Kesian hantu zaman sekarang ini, dia terlalu bosan sampai tak tahu nak buat apa, jadi dia telefon abang-abang ‘frontliners’ suruh datang ke rumah dia,” kata @Suhaila86.
“Mungkin dia nak minta tolong abang-abang itu supaya bagitahu warisnya, dia memerlukan pertolongan di alam sana dan mungkin dia minta supaya waris mendoakannya,” ujar @Intanabdkarim.
“Seramnya kalau dapat panggilan suruh ambil lepas itu sampai-sampai rumah tak ada orang, video itu lalu pula dekat telefon waktu maghrib memang meremanglah duduk seorang-seorang dekat rumah,” jelas @Puterihuz. – K! ONLINE.


Inspektor polis menangis, bebas daripada tuduhan tukar dadah
Oleh NORHAYATI YAHAYA

14 Oktober 2021, 3:58 pm
KLANG – Seorang pegawai polis berpangkat Inspektor menangis kesyukuran selepas dilepaskan dan dibebaskan oleh Mahkamah Majistret hari ini daripada tuduhan menukar barang rampasan disyaki dadah jenis syabu, dua tahun lalu.
Majistret P. Sarulatha memutuskan demikian terhadap tertuduh, Inspektor Juliana Shamsuddin, 37, selepas mendapati pihak pendakwaan gagal membuktikan kes melampaui keraguan munasabah di akhir kes pendakwaan.
Juliana, bertugas sebagai pegawai penyiasat Bahagian Siasatan Jenayah Narkotik di Ibu Pejabat Polis Daerah (IPD) Klang Selatan.
Sarulatha dalam penghakimannya menegaskan terdapat beberapa kelompongan yang tidak dapat ditutup oleh pihak pendakwaan membabitkan kawalan kunci bilik pegawai penyiasat sehingga menimbulkan tanda tanya selain gagal memanggil saksi penting yang disebut pada perbicaraan.
“Pihak pendakwaan hanya bergantung pada keterangan mengikut keadaan. Pertuduhan juga cacat apabila hanya satu daripada 15 paket plastik lutsinar sahaja diuji membuatkan kandungan 14 paket lagi menjadi tanda tanya,” jelasnya.
Berdasarkan pertuduhan, Juliana didakwa menukar barang rampasan sebanyak 15 paket plastik lutsinar berisi bahan disyaki dadah jenis syabu seberat kira-kira 201.2 gram kepada gula batu (Sucrose) sebelum dihantar ke Jabatan Kimia untuk dianalisis dengan niat melindungi seorang individu lelaki daripada hukuman undang-undang.

Dia didakwa melakukan kesalahan itu di IPD Klang Selatan, di sini antara pukul 7.30 malam, 4 Januari sehingga pukul 11.31 pagi, 10 Januari 2019. -K!ONLINE


Desaland, penginapan lengkap seisi keluarga
Oleh MOHD SHAZWAN YUSOP

14 Oktober 2021, 3:33 pm
LABUAN lebih dikenali dalam kalangan pelawat sebagai destinasi percutian yang menawarkan pemandangan pantai bersih dengan air laut membiru.
Pulau terletak 10 kilometer dari pantai Sabah itu juga menyimpan khazanah dasar laut yang indah.
Justeru, tidak hairanlah ia sering menjadi pilihan penggemar selaman skuba.
Bagaimanapun, ramai tidak sedar bahawa Labuan turut mempunyai tempat menarik lain yang boleh
diterokai dan salah satunya adalah Desa Tunas Hijau atau lebih dikenali sebagai Desaland.
Desaland merupakan sebuah kawasan seluas 2.8 hektar yang menawarkan pelbagai jenis penginapan
serta aktiviti ekopelancongan menyeronokkan kepada semua golongan.
Terletak di Jalan Sungai Pagar, Kampung Sungai Miri, ia sering menjadi pilihan masyarakat tempatan yang ingin menghabiskan masa hujung minggu bersama insan tersayang.

Pengasasnya, Datuk Seri Mohd. Alias Abd. Rahman memaklumkan, Desaland merupakan tempat percutian berkonsepkan kekeluargaan dengan menawarkan pelbagai aktiviti menarik.
“Saya membeli tanah ini sejak lima tahun lalu sebagai salah satu aset. Ketika itu, saya bercadang
membangunkan kawasan perumahan di sini, namun kurang sesuai.
“Pada 2017, saya mula membangunkan landskap di sini sebelum membina tempat penginapan
serta menyediakan beberapa aktiviti di sini,” katanya ketika ditemu bual Horizon baru-baru ini.
Mohd. Alias berkata, Desaland menawarkan beberapa pilihan penginapan untuk pelawat seperti
chalet, rumah pokok serta kawasan perkhemahan.
Katanya, antara kemudahan itu ialah lima buah chalet dengan dua pilihan variasi iaitu studio dan
double room yang sesuai untuk pelawat berkumpulan, keluarga dan berpasangan.
“Ia dilengkapi dengan pelbagai kemudahan seperti pendingin hawa, tandas, dapur serta peralatan memasak. Kami juga mempunyai sebuah penginapan yang dibina di atas pokok.
“Bagi pelawat yang gemarkan cabaran, mereka boleh bawa khemah untuk bermalam di sini. Kami juga menawarkan kemudahan sewaan khemah kepada pelawat,” ujarnya.
Dia menambah, Desaland dilengkapi sebuah dewan terbuka dengan kapasiti 500 orang pada satu-satu masa yang sesuai untuk majlis makan malam, perkahwinan dan program tertutup.
MEMANDU ATV sambil menikmati pemandangan indah di sekitar Desaland menjanjikan satu pengalaman menarik bagi sesetengah pengunjung.
Menariknya, Desaland dikelilingi landskap hijau semula jadi selain terletak berhadapan Laut China Selatan yang terbentang luas.
Selain menikmati pemandangan semula jadi, pelawat juga boleh melakukan pelbagai aktiviti menarik
yang ditawarkan di Desaland.
Jelas Mohd. Alias, pihaknya menawarkan beberapa aktiviti yang sesuai buat seisi keluarga merangkumi
di darat, laut dan kolam.
“Antara aktiviti yang ditawarkan termasuklah kenderaan pelbagai permukaan (ATV), kayak, bot pedal,
trampolin, water roller ballon dan water walking ball.
“Aktiviti utama di sini adalah kembara ATV di atas trek lembap dan permukaan tidak rata di sepanjang tepian sungai pada harga serendah RM60 bagi tempoh 30 minit.
“Kami juga membuka aktiviti di sini kepada orang ramai dan tidak hanya
terhad buat mereka yang menginap sahaja,” jelasnya.
Sebelum mengakhiri bicara, Mohd. Alias memberitahu, Desaland menerima jumlah pelawat yang tinggi
selepas Labuan beralih ke Fasa 4, Pelan Pemulihan Negara.
Ujarnya, memandangkan Desaland sebuah tempat rekreasi berkonsep terbuka, ia dapat mengurangkan risiko penularan virus Covid-19.


Duda anak satu tunjuk alat kemaluan direman
Oleh NORHAYATI YAHAYA

14 Oktober 2021, 2:54 pm
SHAH ALAM – Seorang duda anak satu direman tiga hari bermula hari ini bagi membantu siasatan kes menunjukkan alat kemaluan di sebuah kawasan perumahan sekitar daerah ini, semalam.
Perintah tahanan reman terhadap suspek berusia 26 tahun dilakukan Majistret Ellyna Othman.
Menurut sumber, seorang wanita yang sedang berjoging di kawasan perumahan terkejut apabila suspek menunjukkan alat kemaluannya pukul 6.30 petang.
Sumber turut menegaskan, suspek ketika itu sedang melakukan onani di sebuah taman berhampiran sebelum dilihat wanita terbabit.
“Mangsa menjerit sebelum membuat laporan pada anggota keselamatan.
“Semakan pada rakaman televisyen litar tertutup (CCTV) mendapati suspek yang merupakan pembantu jualan itu tinggal di lorong kawasan berhampiran,” katanya di sini hari ini.

Kes disiasat mengikut Seksyen 509 Kanun Keseksaan dan Seksyen 14 Akta Kanak-Kanak 1955. -K! ONLINE


3 lelaki tular bergaduh di Changkat, Bukit Bintang didakwa
Oleh NUZULSHAM SHAMSUDDIN

14 Oktober 2021, 3:11 pm
KUALA LUMPUR – Tiga lelaki tular yang terlibat dalam kes pergaduhan di sebuah premis di Jalan Changkat, Bukit Bintang, Isnin lalu didakwa di Mahkamah Majistret di sini hari ini.
Tertuduh R .Satyananthan, 52,  yang merupakan warga tempatan mengaku bersalah dan didenda RM500 manakala dua lagi iaitu Symonenko Pavlo, 38, dan Peleshok Denys, 32, yang merupakan warga Ukraine mengaku tidak bersalah.
Semasa prosiding pertuduhan ke atas mereka dibacakan di hadapan Majistret Wong Chai Sia.
Mengikut pertuduhan ketiga-tiga tertuduh bersama empat lagi yang masih bebas telah melakukan gaduh gempar dengan melakukan pergaduhan dan kekecohan ditempat awam.
Kesalahan itu dilakukan di sebuah restoran di Changkat Bukit Bintang di sini pukul 5.50 petang pada 10 Oktober lalu yang didakwa mengikut Seksyen 160 Kanun Keseksaan.
Hukuman bagi seksyen itu memperuntukkan penjara maksimum enam bulan atau denda maksimum RM1,000 atau kedua-duanya.

Dalam prosiding itu mahkamah membenarkan tertuduh Symonenko dan Peleshok diikat jamin masing-masing RM1,000 dengan dua penjamin warga tempatan.
Tarikh 26 November ini ditetapkan sebutan semula kes bagi kedua- dua tertuduh itu.
Pendakwaan dikendalikan Timbalan Pendakwa Raya Nidzuwan Abd. Latip, Peguam Rajsurian Pillai mewakili Symonenko dan Peleshok manakala peguam Revin Kumar mewakili tertuduh Satyananthan.- K! ONLINE.


Pusat dialisis beroperasi dengan bantuan Air Selangor
Oleh MOHAMAD NAUFAL MOHAMAD IDRIS

14 Oktober 2021, 2:58 pm
KLANG – Kecekapan Pengurusan Air Selangor Sdn. Bhd. (Air Selangor) menyalurkan bantuan bekalan air membolehkan operasi pusat dialisis di sekitar daerah ini berjalan dengan lancar.
Pengurus Pusat Dialisis Mukmin, Muhd. Yazid Mohd. Rasip berkata, Air Selangor telah menjalankan kerja pengagihan air yang lebih baik berbanding krisis yang berlaku sebelum ini.
“Sekiranya memerlukan bekalan air, saya cuma perlu hubungi mereka dan Air Selangor akan hantar bekalan air menggunakan lori secepat mungkin.
“Situasi ini sekaligus tidak menjejaskan rawatan dialisis yang dijalankan pesakit,” katanya ketika ditemui di pusat dialisis itu di Taman Sri Andalas, di sini hari ini.
Air Selangor dalam kenyataan memaklumkan, kerja penyelenggaran serta penambahbaikan aset kritikal di Loji Rawatan Air (LRA) Sungai Selangor Fasa 1 (SSP1) di Bukit Badong, Kuala Selangor siap sepenuhnya pukul 9 malam tadi.
Justeru, bekalan air akan mula disalurkan secara berperingkat bermula 5 petang ini di 998 kawasan terjejas di seluruh Lembah Klang.

Sementara itu, Pembantu Pegawai Perubatan Sri Andalas Dialisis, Aini Zuhairah Mohamed Yatim memberitahu, pihaknya tidak mengurangkan jumlah pesakit untuk mendapatkan rawatan dialisis memandangkan Air Selangor sentiasa menghantar air apabila diperlukan pihaknya. – K! ONLINE


Kelantan benarkan solat jemaah ikut kapasiti masjid, surau esok
Oleh MUHAMMAD AYMAN GHAFFA

14 Oktober 2021, 4:01 pm
KOTA BHARU – Selepas lebih empat bulan kehadiran orang awam ke masjid dihadkan, Majlis Agama Islam dan Adat Istiadat Melayu Kelantan (Maik) akhirnya membenarkan jumlah jemaah mengikut kapasiti sebenar masjid dan surau di seluruh negeri ini bermula esok.
Yang Dipertua Maik, Tengku Tan Sri Mohamad Rizam Tengku Abdul Aziz berkata, kebenaran itu berdasarkan kedudukan antara jemaah selepas penjarakan fizikal 1.5 meter semasa menunaikan solat fardu dan Jumaat.
Menurutnya, solat fardu Jumaat turut dibenarkan di halaman atau pekarangan masjid dengan penjarakan fizikal 1.5 meter.
Ujarnya, kakitangan masjid dan jemaah yang hadir wajib lengkap dua dos suntikan vaksin Covid-19.
“Maik turut menetapkan syarat iaitu penerima vaksin jenis Pfizer, AstraZeneca dan Sinovac wajib melepasi hari ke-14 daripada tarikh suntikan dos kedua untuk menunaikan solat.
“Bagi penerima vaksin satu dos suntikan iaitu Johnson & Johnson dan CanSino, mereka perlu melepasi hari ke-28 daripada tarikh suntikan,” katanya dalam satu kenyataan di sini hari ini.

Menurutnya yang juga Tengku Temenggong Kelantan, pelaksanaan solat jemaah mengikut kapasiti masjid dan surau itu telah mendapat perkenan Sultan Kelantan, Sultan Muhammad V sebagai Ketua Agama Islam Negeri seperti peruntukan Perkara 6 (1) Undang-Undang Perlembagaan Tubuh Kerajaan Kelantan.
Ujarnya, bagaimanapun, semua aktiviti lain seperti majlis zikir, kelas al-Quran, kuliah umum dan khas adalah tidak dibenarkan.
“Kelas-kelas pengajian secara dalam talian adalah digalakkan agar aktiviti mengimarahkan masjid dapat diteruskan,” katanya.
Sebelum ini, Maik hanya membenarkan seramai 40 orang jemaah untuk menunaikan solat fardu dan Jumaat di semua majid serta surau di negeri ini pada bulan lalu.
Kelonggaran itu diberikan selepas hanya empat orang jemaah yang terdiri daripada kakitangan surau dan masjid dibenarkan untuk menunaikan solat sejak pelaksanaan Perintah Kawalan Pergerakan 3.0 pada 1 Jun lalu – K! ONLINE.


Pejalan kaki warga emas maut dirempuh
15 Oktober 2021, 10:42 pm
HULU SELANGOR – Seorang pejalan kaki warga emas maut selepas dipercayai dirempuh sebuah motosikal di Jalan Koskan, dekat sini hari ini.
Ketua Polis Daerah Hulu Selangor, Superintendan Arsad Kamaruddin berkata, kaunter aduan trafik menerima laporan kemalangan tersebut pukul 5.30 petang.
“Kemalangan melibatkan sebuah motosikal jenis Honda RS150 yang ditunggang seorang lelaki tempatan berusia 24 tahun dengan pejalan kaki berusia 77 tahun.
“Semasa kejadian, motosikal datang dari arah Sungai Choh menuju ke arah Subang dan sebaik sampai di lokasi kejadian, dia dipercayai gagal mengelak lalu merempuh mangsa yang cuba melintas jalan berkenaan,” ujarnya dalam kenyataan hari ini.
Menurutnya, kemalangan itu menyebabkan penunggang motosikal cedera ringan manakala pejalan kaki meninggal dunia di tempat kejadian.
Katanya, mangsa dibawa ke Hospital Kuala Kubu Bharu untuk bedah siasat dan kes disiasat di bawah Seksyen 41 (1) Akta Pengangkutan Jalan (APJ) 1987.

Orang ramai yang mempunyai sebarang maklumat mengenai kemalangan terbabit agar menyalurkan maklumat kepada pihak polis untuk tindakan selanjutnya. – K! ONLINE


Pali setia ‘temani’ Khairul Aming dalam hutan
Oleh MOHD RASDAN AHMAD

15 Oktober 2021, 10:13 pm
PETALING JAYA – Kisah pengembara yang membawa haiwan peliharaannya ketika mengembara sering kali kita lihat dan baca selama ini.
Namun, lain pula kisahnya berkenaan seekor anjing liar yang diberi nama Pali oleh seorang instafamous, Khairul Aming yang menjumpai haiwan ini di dalam sebuah hutan.
Menurut Khairul Aming, dia dan rakannya menjumpai Pali ketika dalam perjalanan mereka beriadah meredah hutan tersebut.
Pada awalnya, kumpulan tersebut memberi makan biskut kepada Pali, setelah makan biskut itu, Pali terus menemani mereka semua sehingga selesai perjalanan.
“Aku bagi nama dia Pali sebab comel macam kawan aku, dia ikut saja kami hingga habis berjalan. Masa kami mandi pun dia tunggu.
“Pali macam jaga kami sepanjang perjalanan itu, kalau dia berjalan jauh di hadapan dan kami sedikit lambat kerana berehat, Pali akan patah balik macam ingin pastikan kami ok,” jelasnya.

Terdahulu, tular satu klip video di aplikasi TikTok hari ini yang memaparkan seekor anjing menjadi pemandu pelancong kepada empat pemuda Melayu dalam sebuah hutan. – K! ONLINE.


Dikompaun RM67,500 akibat berhibur lebih masa
Oleh NOR AZIHAN MD. GHAZALI

15 Oktober 2021, 7:27 pm
PETALING JAYA – Akibat melanggar prosedur operasi standard (SOP), seramai 45 orang individu yang terdiri daripada pelanggan dan pekerja dikompaun RM67,500 ketika serbuan polis ke sebuah pusat hiburan di kawasan Sungai Way, dekat sini hari ini.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, sepasukan polis dari Bahagian Siasatan Jenayah dan Bahagian Siasatan Jenayah Narkotik daerah telah membuat serbuan ke pusat hiburan berkenaan pukul 4 pagi.
“Serbuan dibuat berdasarkan maklumat bahawa premis tersebut telah beroperasi melebihi masa yang dibenarkan.
“Ketika serbuan kita dapati enam lelaki tempatan sedang bekerja sebagai pelayan,” ujarnya.
Menurutnya, lima wanita warganegara asing disyaki bekerja sebagai pelayan pelanggan (GRO) pula sedang berhibur bersama pelanggan yang terdiri daripada 16 lelaki dan 18 wanita tempatan di dalam empat buah bilik karaoke yang berasingan.
“Kesemua pekerja dan pelanggan yang diperiksa di pusat hiburan itu adalah berumur lingkungan 19 hingga 70 tahun.

“Hasil saringan ujian air kencing ke atas pekerja dan pelanggan di premis tersebut, mendapati dua lelaki tempatan dan seorang wanita asing disahkan positif dadah jenis amphetamine, tetrahydrocannabinol dan ketamin,” ujarnya.
Jelas beliau, kesemua pekerja dan pelanggan telah dikenakan kompaun berjumlah RM67,500 iaitu sebanyak RM1,500 setiap seorang atas kesalahan di bawah peraturan 17 peraturan-peraturan pencegahan dan pengawalan penyakit berjangkit (no. 3) 2021 kerana gagal memastikan penjarakan fizikal dan tidak memakai pelitup muka di tempat awam yang sesak.
Katanya, seorang lelaki tempatan yang merupakan pengurus premis juga ditahan untuk tindakan lanjut kerana disyaki telah menggaji pekerja asing tanpa permit manakala lima wanita asing tersebut turut ditahan kerana disyaki telah bekerja tanpa permit yang sah. – K! ONLINE


Harapan Malaysia ke separuh akhir lebur
Oleh MUHAMMAD ZUHAILY BADLISHAH

15 Oktober 2021, 11:26 pm
KUALA LUMPUR – Skuad badminton lelaki kebangsaan gagal meneruskan kemaraan ke separuh akhir Piala Thomas selepas tewas 0-3 kepada musuh tradisi, Indonesia pada aksi suku akhir di Aarhus, Denmark sebentar tadi.
Kekalahan itu menyaksikan Malaysia terus kempunan untuk menjulang kejuaraan Piala Thomas yang kali terakhir berjaya dimenangi sewaktu menjadi tuan rumah edisi 1992 di Kuala Lumpur.
Malaysia menaruh sandaran kepada perseorangan lelaki utama, Lee Zii Jia untuk mengutip mata pertama, namun tidak kesampaian apabila tewas straight-set 15-21, 17-21 kepada Anthony Sinisuka Ginting dalam aksi di Arena Ceres.
Peluang Malaysia tampak lebih sukar selepas kekalahan beregu utama, Aaron Chia-Soh Wooi Yik dengan keputusan 17-21, 21-16, 15-21 kepada ranking No. 1 dunia, Marcus Fernaldi Gideon-Kevin Sanjaya Sukamuljo.
Ia sekali gus menafikan hasrat beregu negara itu untuk mencatat kemenangan ketiga berturut-turut ke atas Gideon-Sukamuljo sejak menewaskan mereka pada Sukan Olimpik Tokyo 2020 dan Piala Sudirman hujung bulan lalu.
Malaysia akhirnya terpaksa akur terkandas di peringkat suku akhir Piala Thomas selepas perseorangan lelaki kedua, Ng Tze Yong tewas 21-14, 19-21, 16-21 kepada Jonatan Christie.

Bagaimanapun, pujian wajar diberikan kepada Tze Yong kerana berjaya memberikan tentangan sengit kepada Jonatan walaupun berkedudukan No. 82 dunia iaitu ranking yang jauh lebih rendah daripada lawannya pada tempat ketujuh dunia.
Sebagai rekod, Malaysia juga disingkirkan oleh Indonesia dengan keputusan 1-3 di peringkat suku akhir pada edisi tiga tahun lalu di Bangkok, Thailand. – K! ONLINE


Wanita tidak potong rambut 18 tahun
Oleh KOSMO!

15 Oktober 2021, 8:00 pm
JAKARTA – Seorang wanita baru-baru ini menjadi tular di media sosial selepas menunjukkan rambut panjangnya yang tidak dipotong selama 18 tahun, lapor laman berita Suara.com.
Menerusi aplikasi sosial TikTok, pemilik akaun dengan nama @zo_fi12 itu memuat naik foto rambut hitamnya yang ikal mayang dan lebat.
Selain itu, dia juga mendedahkan bahawa tidak mempunyai sebarang petua atau pun kaedah khusus bagi menjaga rambutnya itu yang mirip dengan karakter fiksyen popular, Rapunzel.
Dia sebaliknya hanya mencuci rambutnya dengan menggunakan syampu dan menggunakan minyak urang aring ketika menyikat rambut.
Netizen yang melihat rambut panjang wanita itu kemudiannya meninggalkan pelbagai reaksi di ruangan komen.
“Kalau keluar malam-malam, astaga,” kata seorang netizen.

“Rapunzel telah tiba di Indonesia,” tulis seorang lagi netizen.
Video tersebut sehingga kini telah ditonton sehingga 2.1 juta kali. – AGENSI


Bakal pengantin tak lengkap vaksin dikompaun, diarah patah balik
Oleh ROHANA MOHD. NAWI

15 Oktober 2021, 8:10 pm
TUMPAT – Hajat sepasang kekasih untuk melangsungkan perkahwinan di Pasir Mas di sini terbantut apabila mereka yang belum lengkap dua dos vaksin diarah berpatah balik semasa tiba di sekatan jalan raya (SJR) Batu Melintang, Jeli hari ini.
Lebih malang, lelaki berusia 44 tahun dan kekasihnya 39 tahun dari Perak itu masing-masing turut dikenakan kompaun RM2,000 kerana mereka tidak mematuhi prosedur operasi standard (SOP) semasa perjalanan rentas negeri.
Ketua Polis Kelantan, Datuk Shafien Mamat berkata, kejadian pada pukul 12 tengah hari itu berlaku semasa anggota polis yang bertugas di SJR itu meminta pasangan tersebut mempamerkan sijil vaksinasi, namun kedua-duanya masih belum lengkap dua dos vaksin Covid-19.
“Berdasarkan keterangan, mereka sedang dalam perjalanan dari Perak menuju ke Pasir Mas untuk melangsungkan majlis akad nikah.
“Mereka memberikan pelbagai alasan malah turut berkeras untuk meneruskan perjalanan ke Pasir Mas sehingga polis terpaksa mengeluarkan kompaun RM2,000 dan mengarahkan mereka berpatah balik ke Perak,” katanya kepada pemberita selepas Program Pematuhan Covid-19 Fasa 2 di Pantai Genting di sini hari ini.-K! ONLINE


Britain destinasi paling disukai UFO
Oleh KOSMO!

15 Oktober 2021, 8:06 pm
LONDON – Daerah Yorkshire  dilaporkan menjadi lubuk aktiviti objek terbang tidak dikenali (UFO) di Britain dengan lebih 200 pertembungan dilaporkan sejak dua dekad lalu, demikian menurut akhbar Daily Star.
Lebih mengejutkan, Yorkhire mencatatkan 192 laporan tentang UFO antara Mac hingga April tahun lalu yang merupakan peningkatan 200 peratus berbanding  tahun 2019.
Penampakan terbaharu berlaku pada 9 Jun tahun ini di Leeds apabila dua UFO berbentuk segi tiga  dan nipis dilihat terbang di langit sebelum berhenti di ruang udara sekitar pukul 12.55 pagi(waktu tempatan).
Penyiasat paranormal tempatan dikenali sebagai Brian mendakwa bahawa dia terjumpa beberapa UFO semasa memeriksa bangunan-bangunan lama pada waktu malam.
“Mereka (UFO) tertarik kepada Yorkshire kerana ia kawasan tinggi, terbuka dan memiliki banyak pangkalan tentera yang tidak lagi digunakan.
“Terdapat lebih 100 pangkalan, kubu bawah tanah dan trek Tentera Udara Diraja Britain. Semua lokasi ini tidak diketahui ramai dan tersembunyi,” katanya.

Brian  mendakwa bahwa dalam tempoh seminggu lalu, pasukannya telah melihat empat UFO dalam masa satu malam.
“Ia bukan penerbangan komersial kerana objek-objek tersebut terbang bersaing dalam laluan sama,” ujarnya. – Agensi


SPRM siasat MITRA
Oleh SITI A'ISYAH SUKAIMI

15 Oktober 2021, 8:00 pm
PUTRAJAYA – Suruhanjaya Pencegahan Rasuah Malaysia (SPRM) telah membuka kertas siasatan terhadap aduan berhubung dakwaan penyelewengan dana di bawah agensi Unit Transformasi Masyarakat India Malaysia (MITRA).
SPRM dalam kenyataan akhbarnya memaklumkan, pihak tersebut juga telah menerima laporan yang dibuat oleh Pengerusi Pemuda Gen Z berhubung perkara sama di Ibu Pejabat SPRM Putrajaya hari ini.
“Sehubungan itu, SPRM akan meneliti dan mengkaji laporan yang dikemukakan tersebut,” menurut kenyataan itu di sini hari ini.
Dalam pada itu, siasatan menyeluruh akan dibuat dengan melihat pelbagai sudut termasuk proses kelulusan dan perbelanjaan oleh persatuan, individu atau syarikat yang menerima dana terbabit bagi mengesan sebarang bentuk rasuah, salah guna kuasa dan penyelewengan. -K!ONLINE


Pemandu maut dihempap jengkaut
Oleh ABDUL RASHID ABDUL RAHMAN

15 Oktober 2021, 10:16 pm
BENTONG – Seorang lelaki warga asing maut apabila jengkaut yang dipandunya terbalik selepas terjatuh di kawasan berbukit setinggi 24 meter di kawasan Dusun Eco Resort di sini hari ini.
Dalam kejadian kira-kira pukul 3 petang itu menyaksikan pemandu jengkaut berusia 28 tahun berkenaan dihempap dan tersepit di bawah jentera berat berkenaan.
Penolong Pengarah (Operasi) Jabatan Bomba dan Penyelamat Malaysia (JBPM) Pahang, Ismail Abdul Ghani berkata, seramai lapan anggota bomba bergegas ke tempat kejadian selepas menerima panggilan pada pukul 3.10 petang.
“Pemandu jengkaut didapati tersepit di bawah jentera berat berkenaan dan bomba melakukan kerja-kerja mengorek tanah untuk mengeluarkan mangsa.
“Operasi tamat pada pukul 9.26 malam selepas mayat mangsa yang berjaya dikeluarkan,”katanya di sini hari ini.
Menurut Ismail, mayat mangsa diserah kepada pihak polis untuk tindakan lanjut.-K! ONLINE


Md. Nor lepas jawatan Pengerusi TH
Oleh MOHD RASDAN AHMAD

15 Oktober 2021, 7:31 pm
PETALING JAYA – Lembaga Tabung Haji (TH) mengumumkan pengerusinya Tan Sri Md. Nor Yusof telah melepaskan jawatannya sebagai berkuatkuasa hari ini (15 Oktober 2021) .
TH dalam kenyataannya berkata, sepanjang menjawat jawatan sebagai Pengerusi, Md. Nor telah memacu usaha-usaha penyusunan semula, perkukuhkan tadbir urus serta kedudukan kewangan TH.
“Beliau juga berjaya meletakkan TH hari ini sebagai sebuah organisasi Islam yang bertanggungjawab menguruskan simpanan umat Islam untuk melaksanakan rukun Islam yang kelima,” jelas kenyataan tersebut.
Tambah kenyataan itu lagi, jumlah deposit pada 30 Jun 2021 ialah RM81.14 bilion iaitu tahap tertinggi sejak TH ditubuhkan 58 tahun lalu.
” Ini mencerminkan tahap kepercayaan dan keyakinan yang lebih tinggi dari pendeposit.
” Para Ahli Lembaga, Pengurusan Kanan dan semua warga kerja TH mengucapkan ribuan terima kasih kepada beliau yang sentiasa memberi komitmen yang tinggi sepanjang tiga tahun perkhidmatannya di TH,” jelasnya. – K! ONLINE.


Ops Jihad Dadah 2.0 berjaya berkas 56 penagih
Oleh TENGKU DANISH BAHRI TENGKU YUSOFF

15 Oktober 2021, 7:03 pm
KUALA TERENGGANU – Polis Terengganu berjaya memberkas 56 individu disyaki penagih dadah dalam Operasi Jihad Dadah 2.0 yang dijalankan serentak di seluruh negeri ini hari ini.
Kesemua suspek berusia dalam lingkungan 20 hingga 57 tahun itu ditahan dalam operasi selama 15 jam yang berakhir pukul 3 petang.
Ketua Polis Terengganu, Datuk Rohaimi Md. Isa berkata, seramai 26 individu diberkas di daerah ini, Marang (12), Besut (10) serta masing-masing empat di Hulu Terengganu dan Setiu.
Beliau berkata, operasi berkenaan turut berjaya merampas dadah jenis syabu seberat 53.69 gram, pil kuda (32.61 gram), heroin (22 gram) dan 3.9 liter air ketum.
“Menerusi operasi skala besar ini, setiap daerah perlu membersihkan tiga lokasi ‘panas’ pada setiap bulan ,” katanya pada sidang akhbar di Ibu Pejabat Kontinjen (IPK) Terengganu di sini hari ini.- K! ONLINE


Tidak perlu kaya untuk bantu orang
Oleh MOHD RASDAN AHMAD

15 Oktober 2021, 7:19 pm
PETALING JAYA – Betul orang kata, “tidak perlu kaya untuk bantu orang”.
Satu klip video yang tular di media sosial hari ini menunjukkan seorang penunggang Grab Food wanita membantu seorang warga emas buta untuk melintas jalan.
Melihat kepada reaksi spontan yang dilakukan wanita tersebut, rata-rata orang ramai menyifatkan tindakan terpuji itu perlu dipraktikan oleh rakyat Malaysia.
“Sebak aku lihat akak rider tu, sanggup dia berhenti motor semata-mata nak pimpin tangan pakcik tu lintas jalan.
“Orang lain hanya tengok saja, hanya pedulikan usrusan dunia semata-mata, tahniah akak rider,” jelas Azameli MJ.
“Tuhan hantar akak ni untuk tunjuk dekat kita bahawa tidak perlu kaya pun untuk bantu orang yang susah.

“Semoga video ini jadi pengajaran kepada saya sendiri serta sesiapa sahaja yang melihatnya,” jelas Nursabitah Harun. – K! ONLINE.


Musim sejuk, musim menakutkan di Gaza
Oleh MOHD RASDAN AHMAD

15 Oktober 2021, 7:00 pm
PETALING JAYA – Musim sejuk kebiasaannya adalah satu musim yang ditunggu-tunggu oleh kebanyakkan orang kerana kedinginan dan kedamaian musim yang datang setahun sekali ini.
Namun bagi penduduk di Gaza, musim sejuk adalah musim yang paling ditakuti penduduk di sana kerana kesejukan mampu membunuh keluarga mereka.
Menurut pengkongsian oleh presiden Pertubuhan Cinta Gaza Malaysia, Nadir al Nuri, musim sejuk adalah musim yang paling menakutkan di Gaza.
“Sebenarnya saya suka musim sejuk melebihi musim panas tetapi ada dua perkara yang selalu merunsingkan di musim ini. Pertama, kematian bayi akibat kesejukan hanya berlaku di musim sejuk.
“Mengikut catatan saya, ada tiga orang bayi telah meninggal akibat kesejukan kerana ketiadaan elektrik atau keadaan rumah yang teruk,” tulisnya di Facebook miliknya hari ini.
Manakala yang kedua jelasnya, musim sejuk menyedihkan kerana ketika berada di bawah selimut tebal khususnya hujan lebat, keluarga-keluarga miskin hanya mampu menghangatkan tubuh mereka dengan memeluk sesama sendiri sambil angin masuk melalui rumah yang tak bertingkap dan air menitik melalui atap berlubang.

“Sebab itu musim sejuk kali ini, fokus kita yang besar ialah kepada projek baik pulih rumah. Seperti kata penduduk, asalkan ada bumbung dan dinding yang melindungi kami, insya-Allah makanan dan keperluan lain boleh kami urus dan cari.
Lihat saja rumah yang kami ziarah semalam. Adakah ia layak diduduki manusia?,” soalnya. -K! ONLINE.


Penilaian KAFA serentak bermula 15 November
Oleh AMREE AHMAD

15 Oktober 2021, 6:34 pm
PUTRAJAYA – Proses Penilaian Kelas Al-Quran dan Fardu Ain (KAFA) 2021 menggantikan peperiksaan subjek bertulis, akan dilaksanakan serentak bermula pada 15 November depan.
Menurut Ketua Pengarah Jabatan Kemajuan Islam Malaysia (Jakim), Datuk Abdul Aziz Jusoh, penilaian berbentuk sepenuhnya itu bakal diadakan di seluruh negara sehingga 30 November.
“Ia akan berdasarkan Modul Penilaian KAFA (MPKAFA) yang terdiri daripada dua bahagian bagi ganti Ujian Penilaian Kelas KAFA (UPKK),” kata beliau menerusi satu kenyataan di sini hari ini.
Makluman berkenaan sebagai merujuk pengumuman Menteri di Jabatan Perdana Menteri (Hal Ehwal Agama), Idris Ahmad pada 23 September lalu berhubung status UPKK untuk tahun ini.
Mengulas lanjut, Abdul Jusoh berkata, Bahagian A meliputi kaedah penilaian secara lisan mengikut silibus Jakim dari Tahun 3 hingga 6 dengan markah diperuntukan ialah 75 peratus.
“Sementara Bahagian B merangkumi penilaian terhadap nilai sahsiah, hasil kerja, komitmen dan kehadiran calon ketika sesi atas talian dengan peruntukan markah 25 peratus,” katanya. – K! ONLINE


Nana bertegas, jangan keluarkan kenyataan menyeleweng, tak berasas
Oleh MOHD. HAIKAL ISA

15 Oktober 2021, 7:23 pm
PETALING JAYA – Penyanyi Siti Nordiana menegaskan agar tiada mana-mana pihak mengeluarkan kenyataan tidak berasas berkenaan kes saman fitnah melibatkan dirinya ke atas lima individu termasuk dua rakan seperjuangannya iaitu Lan Solo dan Syurga.
Pemilik nama lengkap, Siti Nordiana Alias itu berkata demikian menerusi satu kenyataan kepada Kosmo! Online sebentar tadi.
“Saya ingin merujuk kepada perbicaraan atas talian secara Zoom pada pagi ini (15 Oktober). Saya sendiri telah hadir dan bersiap sedia untuk dipanggil sebagai saksi pertama plaintif.
“Setelah mendengar perbincangan kesemua pihak, hakim menyarankan semua pihak untuk cuba menyelesaikan kes ini di luar mahkamah.
“Saya juga ingin menegaskan agar tiada mana-mana pihak mengeluarkan kenyataan tidak berasas dan menyeleweng sehinggga kes ini diputuskan oleh mahkamah agar tidak mengganggu prosiding perbicaraan penuh yang akan dijalankan sekiranya penyelesaian gagal dicapai,” kata juara program realiti, Gegar Vaganza musim kedua itu.
Hari ini, Kosmo! Online melaporkan, kes saman yang berpunca atas dakwaan memfitnah penyanyi itu dalam platform media sosial Instagram, berkemungkinan cuba diselesaikan secara baik.

Perkara itu berikutan peguam-peguam yang mewakili plaintif dan defendan memaklumkan akan cuba menyelesaikan kes saman tersebut.
Sepatutnya hari ini merupakan kali pertama perbicaraan kes saman itu melalui aplikasi Zoom di Mahkamah Sesyen Sivil namun ditangguhkan.
Ketika prosiding, peguam Azlan Abdul Razak yang mewakili Lan Solo atau nama sebenarnya Mohd. Razlan Mohamed Yusof, isterinya Nur Sheila Hassim dan Zuraidah Badron atau Syura, memohon supaya perbicaraan ditangguhkan.
Terdahulu, pertelingkahan Siti Nordiana bersama lima sekawan termasuk Lan Solo dan Syura Badron memasuki episod baharu apabila selebriti itu menfailkan saman berjumlah RM2.5 juta. – K! ONLINE


Lembah Klang kini Fasa 4 PPN
Oleh KOSMO!

15 Oktober 2021, 7:07 pm
PETALING JAYA – Lembah Klang dan Melaka kini memasuki Fasa 4 Pelan Pemulihan Negara (PPN) selepas kerajaan berpuas hati dengan kadar vaksinasi lengkap yang telah mencapai 91 peratus hari ini.
Perdana Menteri, Datuk Seri Ismail Sabri Yaakob berkata, mesyuarat Jawatankuasa Khas Pengurusan Pandemik hari ini juga bersetuju untuk membenarkan Kelantan, Perak, Pulau Pinang, Sabah dan Kedah beralih ke Fasa 3.

Beliau berkata, peralihan fasa ini mengikut garis panduan yang ditetapkan PPN dan peratusan kadar vaksinasi lengkap populasi dewasa. Dengan peralihan fasa bagi negeri-negeri yang dinyatakan, negara Malaysia secara keseluruhannya kini beralih ke Fasa 3.

“Mulai esok, mesyuarat juga bersetuju untuk melonggarkan beberapa prosedur operasi standard (SOP) iaitu operasi hentian rehat dan rawat (R&R) di semua lebuh raya dalam negara dibenarkan beroperasi penuh 24 jam bermula esok.

“Kenderaan e-hailing dibenarkan mengambil penumpang berdasarkan kapasiti manakala operasi kafe siber dibenarkan dibuka 24 jam,” katanya dalam satu kenyataan hari ini.-K! ONLINE


Gadis hamil anak ‘makhluk halus’ rupanya diperkosa bapa tiri
Oleh KOSMO!

15 Oktober 2021, 7:00 pm
JAKARTA – Kisah seorang gadis yang dikatakan hamil anak ‘makhluk halus’ yang tular di media sosial baru-baru ini ternyata hanyalah kisah rekaan oleh nenek gadis tersebut yang enggan mengakui bahawa cucunya itu sebenarnya telah diorogol oleh bapa tirinya sendiri, lapor laman Suara.com.
Nenek gadis itu sebelum ini mengatakan bahawa cucunya hamil anak ‘makhluk halus’ apabila gadis itu hamil secara tiba-tiba.
Namun, perkara sebenar terbongkar selepas keputusan ujian asid deoksiribonukleik (DNA) yang dilakukan ke atas bayi itu menunjukkan bahawa bayi yang dilahirkan gadis itu adalah anak kepada bapa tirinya.
“Keputusan ujian DNA sudah diterima dan ternyata gadis itu hamil anak kepada bapa tirinya,” kata Ketua Polis bandar Madiun, Jawa Timur, Jury Leonard Siahaan.
Bapa tiri kepada gadis itu juga mengaku telah beberapa kali memperkosa gadis tersebut.
“Bapa tiri mangsa mengaku telah merogol mangsa sebanyak beberapa kali dan kenyataan si nenek yang mengatakan cucunya itu hamil anak ‘makhluk halus’ adalah tidak masuk akal,” kata Jury.

Bapa tiri gadis itu kini sedang ditahan di Balai Polis Madiun.
Polis mengambil sampel DNA daripada tiga individu iaitu bapa kandung mangsa, bapa tiri mangsa dan bayi tersebut.
Hasil ujian DNA mendapati, DNA bapa tiri gadis itu sepadan dengan DNA bayi yang dilahirkan.
Ketika kejadian, mangsa tinggal bersama ibu dan bapa tirinya itu. – AGENSI


AADK benarkan keluarga datang melawat
Oleh MUHD AFIQ AL-HAFIZ MAT YUSOF

15 Oktober 2021, 6:57 pm
PETALING JAYA – Sesi lawatan keluarga atau penjaga bagi klien Agensi Antidadah Kebangsaan (AADK) yang mengikuti Program Rawatan dan Pemulihan di Pusat Pemulihan Penagihan Narkotik (Puspen) di seluruh negara kini dibenarkan.
AADK dalam satu kenyataan berkata, sesi lawatan keluarga tersebut akan memberi peluang kepada keluarga atau penjaga termasuk klien untuk bertemu serta sebagai pendekatan teraputik dalam menyokong klien dalam institusi untuk terus memberi komitmen mengekalkan kepulihan.
“Kebenaran lawatan itu perlu mematuhi prosedur operasi standard (SOP) yang ditetapkan. Setiap keluarga atau penjaga perlu membuat janji temu dengan pihak Puspen bagi mengelakkan kesesakan, melancarkan perkhidmatan AADK dan mengelakkan risiko penularan jangkitan wabak Covid-19.
“Permohonan janji temu itu boleh dibuat menerusi pangggilan telefon, mesej pesanan ringkas (SMS), pesanan aplikasi WhatsApp, surat atau e-mel kepada Pegawai Pemulihan terlibat.
Tambah kenyataan tersebut, lawatan secara walk-in adalah tidak dibenarkan sama sekali dalam tempoh pandemik ini. Maklumat lanjut boleh diperoleh dengan menghubungi Puspen atau melayari laman web rasmi AADK di www.adk.gov.my. – K! ONLINE


Kuala Langat pula telah pulih sepenuh bekalan air
Oleh MOHAMAD NAUFAL MOHAMAD IDRIS

15 Oktober 2021, 6:38 pm
SHAH ALAM- Kuala Langat menjadi wilayah kedua selepas Hulu Selangor telah menerima bekalan air sepenuhnya setakat pukul 3 petang tadi.
Pengurusan Air Selangor Sdn. Bhd. (Air Selangor) berkata, tiga wilayah lain iaitu turut mencatatkan peratusan pemulihan melebihi 90 peratus iaitu Kuala Selangor (99.4 peratus), Petaling ( 98.9peratus) dan Shah Alam ( 98.1 peratus).
“Bagi Gombak pula adalah 73 peratus, Kuala Lumpur (64.8 peratus) sementara Klang (24.8 peratus).
“Status pemulihan kawasan yang terjejas, Pili Air Awam serta Stesen Pengisian Air Komersial boleh didapati di pautan hentitugas.airselangor.com ,” katanya.
Air Selangor menegaskan bekalan air di 998 kawasan yang terjejas sebelum ini secara keseluruhan telah mencapai 78 peratus. – K!ONLINE


Polis Perak kerah 1,668 pegawai, anggota tingkat penguatkuasaan SOP
Oleh ASLIZA MUSA

15 Oktober 2021, 7:22 pm
IPOH – Seramai 1,668 pegawai dan anggota polis digerakkan untuk memastikan pematuhan prosedur operasi standard (SOP) di tempat tumpuan ramai susulan kebenaran aktiviti rentas negeri sejak Isnin lalu.
Antara lokasi yang dijangka menerima kunjungan ramai seperti lapangan terbang, stesen keretapi, hentian rehat dan rawat, kawasan perkelahan dan pelancongan.
Ketua Polis Perak, Datuk Mior Faridalathrash Wahid berkata, semua Ketua Polis Daerah telah diarahkan untuk memastikan penguatkuasaan SOP daerah dipertingkatkan.
“Sebanyak 417 pasukan pemantau dengan kekuatan 1,668 pegawai dan anggota ditugaskan untuk memantau pematuhan SOP di negeri ini.
“Unit Kereta Peronda (MPV), Unit Rondaan Bermotorsikal (URB) dan Rondaan Cegah Jenayah (RCJ) juga akan ditugaskan untuk melakukan rondaan dan pemeriksaan yang lebih kerap,” katanya dalam kenyataannya di sini hari ini.
Menurut beliau, sebanyak 111 kompaun atas pelbagai kesalahan pelanggaran SOP direkodkan sejak Isnin lalu sehingga semalam.-K! ONLINE


Rentas balik kampung sambut anak kedua
Oleh MOHAMAD NAUFAL MOHAMAD IDRIS

15 Oktober 2021, 5:59 pm
SHAH ALAM – Kebenaran merentas negeri memberi rahmat besar buat seorang pemandu lori bagi menyambut cahaya mata kedua bersama isterinya di kampung di Pasir Mas, Kelantan.
Sahrimi Osman, 38, berkata, dia telah menghantar isterinya, Siti Atikah Abdul Rahman, 35, pulang ke kampung halaman minggu lalu memandangkan jangkaan bersalin pada 21 Oktober depan.
“Minggu lalu, saya menggunakan surat kebenaran yang dikeluarkan polis untuk merentas negeri namun kali ini, tidak perlu lagi memohonnya.
“Hari ini sangat teruja untuk pulang ke kampung bagi memberikan sokongan bagi menyambut kelahiran anak kedua kami,” katanya ketika ditemui di Terminal Bas Shah Alam, di sini, hari ini.
Hasil tinjauan Kosmo! mendapati keadaan terminal terkawal dengan jumlah penumpang yang minima menggunakan perkhidmatan bas ekspres untuk pulang ke kampung halaman masing-masing.-K! ONLINE


‘Kereta nilai RM1 juta saya boleh beli’
Oleh NABIL AIMAN NOR AZWAN

15 Oktober 2021, 5:19 pm
PETALING JAYA – Gara-gara dipertikai bergambar dengan sebuah kereta Perodua Axia, Ahmad Iqbal Zulkefli telah memberi respon ‘sentap’ buat para netizen yang memerlinya di dalam gambar itu semalam.
Menerusi perkongsian Ahmad Iqbal di dalam laman sosial Instagram, pemuda berusia 27 tahun itu menjelaskan setiap hari dia mendengar orang memerlinya beli harga jam lebih setengah juta ringgit, tetapi hanya pakai kereta biasa-biasa sahaja.
“Setiap hari saya dengar orang cakap beli jam setengah juta, takkan pakai Honda Civic sahaja? Untuk pengetahuan anda semua, saya bukan peminat kereta sebab saya tak suka kereta ‘sport’ yang berbunyi bising,” katanya semalam.
Kata Ahmad Iqbal, dia lebih meminati jenis kereta berjenama yang lain seperti Bentley, Rolls Royce atau Cadillac dan pemuda itu menegaskan, jika ada sebuah kereta berharga satu juta ringgit, dia boleh mendapatkannya minggu hadapan.
“Kereta yang saya minat adalah Bentley, Rolls Royce, Cadillac. Kesemua ini harga RM3 juta ke atas, jika saya beli kereta ini, saya akan habis RM6 juta. Tetapi untuk kereta nilai RM1 juta, jika saya mahu minggu depan boleh beli terus jika mahu,” ujarnya.
Terdahulu Kosmo! pernah melaporkan pemuda tersebut menawarkan RM500,000 bagi individu-individu yang boleh buat lagu beserta muzik video buatnya – K! ONLINE.


Wanita dicabul ketika berjoging seorang diri
Oleh SHAMSUL KAMAL AMARUDIN

15 Oktober 2021, 5:41 pm
LUMUT – Seorang wanita yang berjoging seorang diri berhadapan detik menakutkan apabila dicabul lelaki bermotosikal di Taman Fasa 2J Seri Manjung di sini pagi tadi.
Dalam kejadian kira-kira pukul 7 pagi itu, punggung mangsa berusia 30an ditepuk sebelum melihat seorang lelaki bermotosikal dari arah belakangnya berlalu dari situ.
Timbalan Ketua Polis Daerah Manjung, Deputi Superintendan Chong Bhoo Khim berkata, mangsa membuat laporan di Ibu Pejabat Polis Daerah (IPD) Manjung pada pukul 9.30 pagi.
“Mangsa berjoging di lokasi tersebut bersendirian sebelum datang sebuah motosikal ditunggang seorang lelaki tidak dikenali dari arah belakang dan didakwa memukul punggungnya sebelum melarikan diri,” katanya ketika dihubungi, hari ini.
Menurut Bhoo Khim, pemeriksaan di lokasi kejadian mendapati tiada televisyen litar tertutup (CCTV) dipasang di situ dan kes disiasat mengikut Seksyen 354 Kanun Keseksaan iaitu mencabul kehormatan.-K! ONLINE


Suami isteri ‘selisih ajal’, kereta terbalik
Oleh DIYANATUL ATIQAH ZAKARYA

15 Oktober 2021, 5:28 pm
JASIN – Sepasang suami isteri berselisih ajal selepas kereta jenis Perodua Axia dinaiki mereka terbalik dalam kemalangan di Jalan Bemban -Anjung Gapam di sini, hari ini.
Dalam kejadian kira-kira pukul 1.20 petang itu, mangsa yang masing-masing berusia 25 dan 24 tahun itu mengalami kecederaan ringan dan diselamatkan oleh penduduk setempat sebelum dikejarkan ke hospital untuk rawatan lanjut.
Ketua Cawangan Pengurusan Operasi dan Balai, Jabatan Bomba dan Penyelamat Malaysia (JBPM) Melaka, Penguasa Bomba Zulkhairani Ramli berkata, panggilan kecemasan diterima pada pukul 1.29 petang.
Katanya, sepasukan lima anggota diketuai Komander Operasi dari Balai Bomba dan Penyelamat Jasin Bestari, Pegawai Bomba Kanan II Abdul Razak Ta’at telah dikejarkan ke lokasi.
“Pasukan bomba tiba kira-kira 17 minit kemudian dan mendapati terdapat sebuah kereta Axia telah terbalik dan mangsa iaitu sepasang suami isteri telah berada di luar kenderaan.
“Kedua-dua mangsa yang mengalami kecederaan ringan telah dikeluarkan oleh orang awam sebelum dikejarkan ke hospital untuk mendapatkan rawatan lanjut,” katanya ketika dihubungi di sini, hari ini.-K! ONLINE


20 minit kejar suspek dikehendaki
Oleh NOOR HASLIZA NUSI

15 Oktober 2021, 6:12 pm
GEORGE TOWN – Seorang suspek yang dikehendaki bagi satu kes jenayah berjaya diberkas polis selepas bertindak mengejarnya kira-kira 20 minit dari Jalan Batu Lanchang hingga ke Jelutong di sini awal pagi tadi.
Suspek berusia 26 tahun dari Ayer Itam itu ditahan sebaik kereta jenis Toyota Vios yang dipandunya seorang diri terbabas di bahu jalan kira-kira pukul 1.40 pagi.
Ketua Polis Daerah Timur Laut, Asisten Komisioner Soffian Santong berkata, anggotanya mengesan sebuah kereta yang dipandu seorang lelaki dalam keadaan mencurigakan semasa menjalankan rondaan di Lebuh Raya Tun Dr. Lim Choong Eu.
Menurutnya, suspek kemudiannya bertindak memecut laju keretanya dan melarikan diri melalui Jalan Batu Lanchang ke Jalan Masjid Negeri dan Jalan Dato Keramat ke Jalan Perak.
“Anggota dengan bantuan enam kereta peronda (MPV) telah mengejar suspek sebelum dia berjaya diberkas di Jalan Jelutong, setelah keretanya terbabas menyebabkan tayar rosak dan pecah.
“Dalam insiden ini, tiada sebarang kecederaan ke atas mana-mana pihak ataupun kerosakan pada harta awam atau kerajaan. Hasil pemeriksaan polis telah menjumpai sejumlah dadah jenis heroin anggaran berat 6.5 gram di tempat duduk bahagian belakang kereta suspek,” katanya di sini hari ini.

Soffian memberitahu lagi, siasatan lanjut mendapati suspek yang memiliki 11 rekod lampau berkaitan dadah dan jenayah juga adalah individu yang dikehendaki polis bagi satu kes jenayah. – K! ONLINE


Suami jual tubuh isteri hamil kerana wang
Oleh KOSMO!

15 Oktober 2021, 6:11 pm
JAKARTA – Seorang suami dari Sidoarjo, Jawa Timur ditahan selepas menjual isterinya yang sedang hamil kepada lelaki lain menerusi media sosial demi untuk mendapatkan wang, lapor laman Suara.com.
Selain mendapatkan wang, lelaki itu juga berbuat demikian untuk memuaskan fantasi seksualnya.
Biarpun tahu isterinya sedang hamil, lelaki berusia 23 tahun itu tetap menjual tubuh isterinya itu daripada usia kandungannya lima bulan sehinggalah kandungannya kini sudah pun berusia sembilan bulan.
Modus operandi yang digunakan si suami adalah dengan meletakkan foto-foto aksi tidak senonoh menerusi akaun Twitter dan menawarkan layanan kepada pelanggan.
Harga yang ditawarkan juga berbeza-beza, bermula daripada satu juta rupiah (RM295). Sekiranya pelanggan bersetuju dengan harga yang ditawarkan, si isteri akan dihantar ke hotel untuk bertemu pelanggan.
Menurut pihak berkuasa tempatan, lelaki tersebut kemudiannya ditahan ketika mahu menjual isterinya di sebuah hotel di Surabaya.

Sebelum ini, seorang individu lain dari Kediri, Jawa Timur turut ditahan kerana menjual isterinya sebanyak lima kali kepada lelaki lain dengan harga RM295 bagi setiap pertemuan. – AGENSI


Lima anggota polis mengaku tidak bersalah terima suapan
Oleh IVAN AMIRUL

15 Oktober 2021, 5:35 pm
KOTA KINABALU – Lima anggota Polis Diraja Malaysia (PDRM) mengaku tidak bersalah atas pertuduhan menerima rasuah di Mahkamah Khas Rasuah, Kota Kinabalu hari ini.
Semua tertuduh membuat pengakuan itu dihadapan Hakim Abu Bakar Manat selepas didakwa menerima suapan keseluruhan sebanyak RM8,020 sebagai dorongan untuk tidak mengambil tindakan ke atas seorang lelaki yang ditahan mengikut Akta Dadah Berbahaya Langkah-Langkah Pencegahan Khas 1985.
Tertuduh pertama, Inspektor Joevian Gubal Michael, 41, yang bertugas di Bahagian Narkotik Ibu Pejabat Polis (IPD) Kota Belud berhadapan empat pertuduhan menerima suapan sebanyak RM2,400 dan semua duit terbabit dimasukkan ke dalam akaun bank milik tertuduh antara 16 November 2016 sehingga 17 Disember 2017.
Tertuduh kedua, Sarjan Azizul Ismail, 32, yang turut bertugas di IPD Kota Belud berhadapan empat pertuduhan ekoran menerima suapan sebanyak RM900 yang dimasukkan ke dalam akaun bank miliknya antara 24 April hingga 30 Julai 2017.
Tertuduh ketiga pula membabitkan Lans Koperal Hairul Amid, 36, bertugas di Ibu Pejabat Polis Kontinjen (IPK) Sabah dengan berhadapan lima pertuduhan menerima suapan sebanyak RM2,000 yang dimasukkan ke dalam akaun bank milik tertuduh antara 11 Ogos 2017 hingga 9 Jun 2018.
Tertuduh keempat, Lans Koperal Afizul Azwan Anuar, 29, yang bertugas di IPD Kota Belud, berhadapan empat pertuduhan menerima suapan sebanyak RM470 antara 13 April 2017 hingga 6 Mei 2017 manakala tertuduh terakhir iaitu Koperal Abdullah Bakir, 44, yang turut bertugas di IPD Kota Belud pula berhadapan 18 pertuduhan menerima suapan sebanyak RM2,250 antara 14 April 2014 hingga 1 Oktober 2015.

Mahkamah kemudiannya membenarkan Joevian dan Hairul diikat jamin dengan wang jaminan sebanyak RM10,000 bersama RM4,000 deposit.
Tertuduh kelima pula dibenarkan ikat jamin dengan nilai sama tetapi dengan depasit sebanyak RM5,000 bersama seorang penjamin tempatan selain diminta untuk tidak mendekati saksi.
Sementara itu, tertuduh kedua dibenarkan ikat jamin dengan wang jaminan sebanyak RM8,000 bersama RM4,000 deposit manakala tertuduh keempat, dibenarkan ikat jamin dengan nilai yang sama tetap dengan deposit RM3,000 bersama seorang penjamin tempatan.
Dalam pada itu, Hakim Abu Bakar kemudiannya mengarahkan semua tertuduh untuk melaporkan diri sekali dalam dua bulan kepada Suruhanjaya Pencegahan Rasuah Malaysia (SPRM) selain diarahkan menyerahkan pasport masing-masing kepada mahkamah.
Kes pendakwaan dikendalikan Timbalan Pendakwaraya SPRM Sabah, Nurul Izzati Sapifee manakala tertuduh diwakili peguam masing-masing dan mahkamah menetapkan sebutan semula kes kelima-lima tertuduh pada 24 November depan.-K! ONLINE


Aliran trafik lancar di daerah Kuala Muda
Oleh OTHMAN YAHAYA

15 Oktober 2021, 5:52 pm
SUNGAI PETANI – Aliran trafik di Lebuh Raya Utara- Selatan dalam daerah Kuala Muda menghala ke utara dalam keadaan lancar.
Timbalan Ketua Polis Daerah Kuala Muda, Superintendan Anuar Abdul Rahman berkata, pihaknya menjangkakan jumlah kenderaan akan bertambah pada malam ini.
“Kenderaan mungkin bertambah pada malam ini memandangkan penduduk di kawasan selatan masih bekerja hari ini.
“Anggota polis trafik dalam keadaan bersedia untuk memastikan kelancaran trafik jika berlaku kesesakan nanti,” katanya ketika dihubungi di sini hari ini
Katanya, jumlah kenderaan di jalan persekutuan dan negeri pula berlaku sedikit peningkatan berbanding hari biasa dan polis akan turut membuat pemeriksaan ke atas kenderaan secara rawak bagi memastikan hanya mereka yang telah lengkap dua dos suntikan vaksin dibenarkan merentas negeri. – K! ONLINE


Kenderaan bertambah di lebuh raya di Pulau Pinang
Oleh MOHD SYALMIZI HAMID

15 Oktober 2021, 5:47 pm
SEBERANG PERAI – Aliran trafik di Lebuh Raya Utara-Selatan dekat Seberang Jaya di sini bergerak perlahan di kedua-dua arah petang ini.
Tinjauan Kosmo! kira-kira pukul 5 petang di Seberang Jaya mendapati kesesakan membabitkan laluan ke selatan menghala Jambatan Pulau Pinang dan arah utara menghala ke Kedah, Perlis dan utara Pulau Pinang.
Kesesakan arah utara dipercayai berlaku bermula di Plaza Tol Sungai Dua di Butterworth, manakala ke selatan di Plaza Tol Jambatan Pulau Pinang bagi memasuki bahagian pulau.
Kesesakan dipercayai berpunca kerana waktu puncak dan pertambahan kenderaan dari kedua-dua arah.
Kenderaan dipercayai akan bertambah menjelang malam ini apabila orang ramai mengambil kesempatan cuti hujung minggu untuk pulang ke kampung selepas kerajaan membenarkan rentas negeri bermula Isnin lalu.
Sementara itu, di sekitar pusat bandar raya George Town turut dilaporkan mengalami kesesakan jalan raya ketika ini.

Terdahulu, polis Pulau Pinang menjangkakan kenderaan mula bertambah di negeri bermula pada petang ini. – K! ONLINE


Program vaksinasi tidak sekat kebebasan individu
Oleh MOHD YUNUS YAKKUB

15 Oktober 2021, 5:15 pm
SHAH ALAM – Program vaksinasi tidak boleh dianggap sebagai menyekat hak kebebasan individu semata-mata.
Menurut khutbah Jumaat dikeluarkan Jabatan Agama Islam Selangor (JAIS) hari ini, ia sebaliknya merupakan usaha dan langkah mengekang penularan wabak Covid-19 agar masyarakat dapat kembali hidup secara normal.
Katanya, secara tidak langsung dapat memulihkan negara yang terkesan dari sudut sosial dan ekonomi serta membina keyakinan dan jaminan keselamatan komuniti menjalani aktiviti kehidupan sosial pada masa akan datang.
“Realitinya, sejak kebelakangan ini timbul pelbagai andaian dan kekeliruan dalam kalangan masyarakat berhubung pengambilan vaksin dengan tohmahan dan fakta berita yang kurang tepat disebarkan di media-media sosial.
“Ia seolah-olah menggambarkan pengambilan vaksin dianggap tidak selari dengan hukum dan syariat Islam.
“Pelbagai tuduhan yang dilemparkan oleh penghasut tegar antivaksin secara emosi terhadap penggunaan vaksin menjadikan masyarakat mula terpengaruh dan mempercayai dakyah tersebut,” katanya.

Berdasarkan kandungan khutbah bertajuk ‘Vaksin Ikhtiar Terbaik’ itu juga, hukum penggunaan vaksin Covid-19 dalam kalangan masyarakat Islam diputuskan harus dan wajib diambil selaras dengan resolusi Muzakarah Jawatankuasa Fatwa Majlis Kebangsaan Bagi Hal Ehwal Agama Islam (MKI) ke-10 yang telah bersidang pada 3 Disember 2020.
Tegasnya Ini kerana, keutamaan pencegahan sebelum penularan dapat dibendung dengan lebih menyeluruh.
“Pengambilan vaksin dapat menjadikan antibodi lebih kuat semasa berhadapan dengan Covid-19 dan mencari ubat atau berubat merupakan amalan yang dituntut dalam ajaran Islam.
“Matlamat utama pengambilan vaksin untuk menjaga kebajikan dan kepentingan umum dan merupakan rawatan alternatif terbaik dalam dunia perubatan hari ini,” jelasnya. – K! ONLINE


Proton lancar minyak pelincir jenama sendiri
Oleh AFIFI HAFIZ MOHD NOR

15 Oktober 2021, 4:01 pm
PETALING JAYA – Proton melancarkan rangkaian produk minyak pelincir yang diformulasikan secara eksklusif untuk kereta jenama itu hari ini.
Menurut Ketua Pegawai Eksekutif Proton Edar, Roslan Abdullah, produk di bawah jenama alat ganti tulen syarikat ituvterbahagi kepada empat gred di dalam senarai Minyak Pelincir Proton (PGO) iaitu dari PGO 1 ke PGO 4 termasuk minyak sintetik penuh, minyak semi-sintetik dan minyak pelincir jenis mineral.
“Minyak pelincir itu hadir dengan spesifikasi 5W30 SP, 5W30 SN, 10W30 SN dan tahap kelikatan 15W40 SN dengan API SP dan tahap API SN, kesemuanya boleh didapati di wakil servis PROTON yang sah.
“Minyak pelincir tersebut juga boleh didapati di stokis alat ganti, walaupun pada waktu ini hanya terhad kepada PGO 3 dan PGO 4,” katanya dalam satu kenyataan di sini hari ini.

Tambahnya, pelancaran minyak pelincir PGO adalah satu langkah baharu bagi perjalanan Proton untuk menjadi jenama
automotif premium di Malaysia.
“Kami bekerja dengan rakan niaga dalam penghasilan formulasi bagi memastikan ia mencapai tahap yang diinginkan oleh kami dan memberikan pelanggan perlindungan enjin untuk model Proton mereka dengan harga yang berpatutan.

“Dengan senarai penuh produk tersebut, keseluruhan rangkaian model dirangkumi termasuk enjin baharu TGDI yang digunapakai pada SUV kami,” tambahnya.
Jelasnya, Proton juga menerokai peluang di mana pihaknya boleh berkerjasama dengan pembekal untuk memberikan lebih nilai kepada pelanggan.
“Kami juga akan mengolah kekuatan rangkaian wakil jualan yang mempunyai jumlah pusat 3S dan 4S terbesar di dalam negara, bagi memastikan produk seperti rangkaian PGO boleh didapati di seluruh negara secepat yang mungkin,” jelasnya. -K! ONLINE


Jambatan kedua Pulau Pinang alternatif elak kesesakan
Oleh MOHD SYALMIZI HAMID

15 Oktober 2021, 4:42 pm
GEORGE TOWN – Orang ramai yang akan mengunjungi negeri ini boleh menggunakan Jambatan Sultan Abdul Halim Mu’adzam Shah (JSAHMS) atau jambatan kedua Pulau Pinang bagi mengelakkan kesesakan.
Ia berikutan trafik ke negeri ini dijangka mengalami kesesakan dengan kehadiran pengunjung selepas kerajaan mengumumkan kebenaran merentas negeri bermula Isnin lalu.
Jambatan Kedua Sdn. Bhd. (JKSB) dalam satu kenyataan hari ini berkata, keadaan trafik dijangka meningkat bermula hari ini sehingga Selasa depan berikutan cuti umum sempena Maulidur Rasul.
“JKSB telah bersedia dari segi operasi dengan menyediakan lapan lorong tol yang merangkumi perkhidmatan Smart Tag, Touch N Go dan RFID bagi memudahkan dan melancarkan perjalanan para pengguna.
“JSAHMS bertindak sebagai laluan alternatif untuk ke bahagian utama di pulau seperti Batu Maung, Bayan Lepas, Balik Pulau dan George Town,” kata kenyataan itu hari ini.
Kenyataan tersebut menambah, JSAHMS menghubungkan secara terus Batu Kawan di Seberang Perai ke bahagian utama di pulau dan menghubungkan Batu Kawan secara terus ke Lapangan Terbang Antarabangsa Bayan Lepas.

“Para pengguna akan sampai ke kawasan itu dengan lebih mudah tanpa perlu menempuh kesesakan yang serius.
“Tidak dinafikan, JSAHMS terletak lebih jauh daripada mod lintasan yang lain, tetapi jika dipertimbangkan dari segi kesenangan para pengguna ia merupakan alternatif terbaik,” kata kenyataan itu lagi.
JSAHMS merupakan jambatan kedua yang menghubungkan kedua-dua bahagian di negeri ini dengan kepanjangan 16.9 kilometer di atas laut. – K! ONLINE


Kementerian Kewangan terima 50,000 cadangan Belanjawan 2022
Oleh ZULKIFLI MANZOR

15 Oktober 2021, 4:09 pm
PETALING JAYA – Kementerian Kewangan menerima lebih 50,000 cadangan berhubung Belanjawan 2022 setakat ini.
Menteri Kewangan, Datuk Seri Tengku Zafrul Tengku Abdul Aziz berkata, cadangan itu diperoleh menerusi portal bajet, media sosial dan juga secara sesi libat urus.
“Saya ingin menyatakan penghargaan atas input dan cadangan yang diberikan oleh anda untuk #Bajet2022.
“Kerajaan sentiasa bersifat inklusif dan terbuka dalam merencana polisi dan inisiatif-inisiatif demi mensejahterakan rakyat, kelangsungan perniagaan dan pemulihan ekonomi,” katanya di akaun Facebook beliau hari ini.
Tengku Zafrul berkata, Kementerian Kewangan akan meneliti kesemua cadangan itu dan akan menerapkannya mengikut kesesuaian dan keperluan semasa Keluarga Malaysia.
“Pastikan anda tidak terlepas mengikuti pembentangan Belanjawan 2022 pada 29 Oktober nanti,” katanya. – K! ONLINE


Amaran ribut petir di tiga buah negeri
Oleh KOSMO!

15 Oktober 2021, 4:59 pm
PETALING JAYA – Jabatan Meteorologi Malaysia (MetMalaysia) petang ini mengeluarkan amaran ribut petir di beberapa daerah di Kedah, Sarawak dan Sabah.
MetMalaysia dalam satu kenyataan berkata, hujan lebat berserta ribut petir dijangka akan melanda beberapa daerah di tiga buah negeri berkenaan sehingga pukul 6 petang nanti.
“Di Kedah, daerah yang diramal akan dilanda hujan lebat dan ribut petir ialah di Padang Terap, Pendang, Sik, Baling dan Kulim.
“Cuaca sama turut dijangka akan berlaku di Kuching, Serian, Samarahan (Samarahan dan Asajaya), Sri Aman (Sri Aman), Betong (Pusa dan Betong), Sibu (Sibu dan Selangau), Mukah (Tanjung Manis, Daro, Matu, dan Dalat), Kapit (Belaga), Miri (Miri dan Marudi) dan Limbang (Limbang),” katanya di sini tadi.
Sementara itu di Sabah pula, cuaca sama juga diramal akan melanda Pedalaman (Tenom) dan Sandakan (Telupid, Kinabatangan dan Beluran). – K! ONLINE


Kes saman Siti Nordiana, 5 individu akan cuba diselesai cara baik
Oleh NUZULSHAM SHAMSUDDIN

15 Oktober 2021, 4:35 pm
KUALA LUMPUR – Kes saman penyanyi Siti Nordiana Alias atau lebih dikenali sebagai Nana terhadap lima individu termasuk Lan Solo dan Syura atas dakwaan memfitnahnya di platform media sosial Instagram, berkemungkinan cuba diselesaikan secara baik.
Ia berikutan apabila peguam-peguam yang mewakili plaintif dan defendan memaklumkan akan cuba menyelesaikan kes saman tersebut.
Hari ini sepatutnya merupakan kali pertama perbicaraan kes saman itu melalui aplikasi Zoom di Mahkamah Sesyen Sivil namun ditangguhkan.
Ketika prosiding, peguam Azlan Abdul Razak yang mewakili Lan Solo atau nama sebenarnya Mohd. Razlan Mohamed Yusof, isterinya Nur Sheila Hassim dan Zuraidah Badron atau Syura, memohon supaya perbicaraan ditangguhkan.
Ini kerana pernyataan saksi plaintif hanya diserahkan kepada semua pihak pukul 2 petang semalam dan anak guamnya memerlukan masa untuk meneliti pernyataan saksi plaintif.
Permohonan itu kemudian turut dipersetujui peguam Datuk Wan Azmir Wan Majid dan Nurul Hafidzah Hassan yang mewakili dua lagi defendan iaitu Sam Musyadzafar Samin dan Razidah Ahmad Senusi yang memaklumkan pihak-pihak akan cuba menyelesaikan kes di luar mahkamah.

Pada masa sama peguam Abang Azlan Abang Ariffin dan Ahmad Syaifulbakri Mohamed yang mewakili Siti Nordiana turut memaklumkan anak guamnya terbuka untuk berbincang untuk penyelesaian kes saman tersebut.
Berikutan itu Hakim Mahkamah Sesyen Sivil Zulqarnain Hassan kemudian menangguhkan prosiding kes dan menetapkan 20 Oktober ini untuk mahkamah mendengar perkembangan lanjutan mengenai kes saman itu sama ada diselesaikan secara baik atau diteruskan secara perbicaraan.
Pada 3 Ogos lalu Kosmo! melaporkan pertelingkahan penyanyi Siti Nordiana bersama lima sekawan termasuk Lan Solo dan Syura Badron kini memasuki episod baharu apabila selebrti tersebut menfailkan saman berjumlah RM2.5 juta.
Siti Nordiana, 37, atau Nana memfailkan saman itu menerusi menerusi Tetuan Abang Azlan & Associates pada 30 Julai lalu di Mahkamah Sesyen Sivil di sini, dengan menamakan Lan Solo, 36, isterinya Nur Sheila dan Syura, 35, masing-masing sebagai defendan pertama hingga ketiga.
Dua lagi defendan iaitu keempat dan kelima ialah Pegawai Perhubungan Awam Syarikat Rakaman FMC Music, Sam Musyadzafar, 43, dan jurusolek artis bebas, Razidah, 42.
Dalam saman tersebut, Siti Nordiana telah menuntut penerbitan permohonan maaf menerusi siaran akhbar, Instagram dan Facebook live serta RM500,000 daripada setiap defendan.
Writ saman yang dihantar secara emel itu, beberapa perkara telah dinyatakan iaitu permohonan maaf secara terbuka dalam media sosial dan terbitan akhbar serta tuntutan amaun ganti rugi RM500,000 daripada setiap defendan yang secara keseluruhannya berjumlah RM2.5 juta.
Selain itu, terdapat juga tiga lagi tuntutan iaitu ganti rugi teruk, ganti rugi teladan dan ganti rugi khas yang akan dinilai serta ditentukan oleh pihak mahkamah. – K! ONLINE


Pengeluaran Honda Jazz ditamatkan?
Oleh MOHD RASDAN AHMAD

15 Oktober 2021, 4:52 pm
PETALING JAYA – Sudah berada di jalan raya sejak 2001 sehingga tahun ini, jenama Honda Jazz memang tidak asing lagi bagi rakyat negara ini.
Mempunyai bentuk kecil dan menarik serta ketahanan enjin yang tidak boleh disangkal lagi, ternyata kereta ini mendapat permintaan tinggi di Malaysia terutamanya bagi golongan muda.
Terkini, Honda Jazz bakal menamatkan pengeluarannya pada tahun ini, bermakna jenama terkenal ini tidak ada lagi yang baharu selepas ini.
Menurut satu perkongsian di beberapa portal mekanikal tempatan, dua foto menunjukkan beberapa orang petugas Honda bergambar dengan kereta Honda Jazz terakhir yang dikeluarkan.
Rata-rata orang ramai menyifatkan penamatan model tersebut membuatkan kereta itu menjadi legenda kerana mempunyai peminatnya yang tersendiri.
“Lepas ni dah jadi mahal la harga kereta ni sebab dah tak ada lagi keluaran terbaru. Ikhlas aku cakap Honda Jazz ni cukup popular terutamanya di Malaysia dengan Thailand,” jelas Mat Deen EG.

“Ala, saya baru je jual tahun lepas. Sayang pula rasanya dah jadi barang ‘rare’ dah ni. Siapa yang ada tu simpan la tunjuk dekat anak cucu nanti,” kata Jo Rahman Bangsar. – K! ONLINE


KJ lapor tindakan kumpulan antivaksin
Oleh MOHD RASDAN AHMAD

15 Oktober 2021, 4:05 pm
PETALING JAYA – Menteri Kesihatan, Khairy Jamaluddin Abu Bakar memohon agar pihak berkuasa menyegerakan siasatan dan pendakwaan terhadap kumpulan antivaksin.
Menerusi akaun Twitternya hari ini, Khairy Jamaluddin menegaskan pihak Kementerian Kesihatan (KKM) sendiri sudah bertindak dengan membuat beberapa laporan polis terhadap segelintir kumpulan antivaksin.
Walaupun begitu, jelas Khairy, kumpulan tersebut masih lagi menyebarkan berita palsu sehingga kini dan mengancam kesihatan awam dan perkara itu amat menjengkelkan.
Beliau berkata demikian ketika membalas ciapan pakar perubatan keluarga, Dr. Sakinah Sulong yang mempersoalkan sama ada kumpulan antivaksin di negara ini kebal daripada tindakan pihak berkuasa berikutan masih bebas menyebarkan dakwaan dan berita palsu.
Dr. Sakinah turut memuat naik tangkap layar dipercayai oleh kumpulan antivaksin menerusi aplikasi Telegram, yang antara lain mendakwa ada remaja yang disuntik vaksin Covid-19 mendapat kesan sampingan teruk dan meninggal dunia.- K! ONLINE


Isu rumah pekerja dusun, pemaju disaran selesai ikut perundangan
Oleh ABDUL RAZAK IDRIS

15 Oktober 2021, 4:49 pm
SHAH ALAM – Seramai 109 pemilik tanah dan pemajunya iaitu Era Permai Sdn. Bhd. dicadangkan agar menyelesaikan projek perumahan bekas pekerja Ladang Dusun Durian, Morib dekat sini yang terbengkalai sejak 2006 diselesaikan menerusi perundangan di Mahkamah.
Pengerusi Jawatankuasa Tetap Perumahan, Kesejahteraan Bandar dan Pembangunan Usahawan Selangor, Rodziah Ismail berkata, langkah itu bagi menyegerakan projek tersebut selepas tiada kesepakatan antara pemilik tanah dan pemaju termasuk dalam harga rumah.
Katanya, pemilik tanah hanya bersetuju dengan kenaikan maksimum 15 peratus berbanding lebih tiga kali ganda daripada harga asal yang dikemukan pemaju.
“Kedua-dua pihak juga terikat dengan klausa-klausa yang termaktub dalam surat kuasa wakil atau Power Of Attorney dan Perjanjian Jual Beli antara kedua pihak.
“Justeru, kerajaan negeri mencadangkan pemasalahan itu dibawa ke saluran mahkamah,” katanya pada sidang akhbar di Bangunan Setiausaha Kerajaan (SUK) di sini hari ini.
Terdahulu, 109 pemilik tanah yang juga pembeli rumah tersebut mendapat milikan tanah hampir 4 hektar daripada kerajaan negeri sebagai sebahagian pakej pemberhentian kerja ladang Golden Hope Plantation Berhad pada tahun 2005.

Pada tahun 2006, 109 pemilik tanah terbabit telah menandatangani PA untuk pemaju, Era Permai menguruskan pembinaan rumah.
Jelas Rodziah, pihak pemaju bagaimanapun gagal membina dan menyiapkan rumah dalam tempoh yang ditetapkan menyebabkan projek perumahan tersebut terbengkalai.
“Pihak pemaju ada mengemukakan cadangan untuk menaikkan harga rumah tersebut sebanyak dua kali namun tidak persetujui pemilik tanah,” katanya. -K!ONLINE


Dua hari buru lembu berkeliaran
Oleh ROHANA MOHD. NAWI

15 Oktober 2021, 5:10 pm
KOTA BHARU – Majlis Daerah Ketereh Perbandaran Islam (MDKPI) terpaksa menjalankan operasi menangkap 12 ekor lembu ternakan penduduk kampung yang berkeliaran di sekitar Taman Hijrah, Padang Kala, di sini selama dua hari berturut-turut.
Ini kerana, penguat kuasa (MDKPI) perlu berdepan dengan lembu yang naik minyak yang bertindar meliar dengan cuba menanduk mereka selain terpaksa mengharungi paya dan hampir jatuh ke dalam perigi buta.
Setiausaha MDKPI, Ahmad Fadzli Abdullah berkata, dalam tempoh dua hari, ada penguat kuasa cedera dan terseliuh kaki berdepan lembu yang mengamuk dengan rata-rata mereka mengalami lebam-lebam seluruh badan.
Menurutnya, usaha menangkap 12 lembu milik penternak berusia 68 tahun yang dibiarkan berkeliaran itu dibuat selepas penduduk mengadu haiwan itu menceroboh kebun, memakan anak pokok durian Musang King dan mengotorkan kawasan rumah mereka.
“Kita menerima aduan sudah lama, namun tidak dapat meneruskan operasi disebabkan Perintah Kawalan Pergerakan (PKP). Operasi ini membabitkan 19 anggota MDKPI dengan kerjasama Jabatan Perkhidmatan Veterinar (JPV) Kelantan.
“Operasi kedua dilakukan MDKPI tahun ini berkaitan tangkapan haiwan apabila kita berjaya menangkap tiga ekor lembu di kawasan sama serta dua ekor kambing di Kok Lanas pada bulan lalu,” katanya kepada pemberita di sini hari ini.

Ahmad Fadzli berkata, sebelum lembu itu ditangkap, pihaknya memberi notis amaran terlebih dulu kepada pemilik untuk menjaga ternakan dengan baik, namun jika aduan masih diterima selepas dua minggu, tangkapan akan dilakukan.
Katanya, sekiranya lembu ditangkap, pemilik perlu membayar denda sebanyak RM1,000 bagi setiap seekor jika mahu mendapatkan kembali haiwan ternakannya itu-K! ONLINE


10 remaja tidak lengkap vaksin dikompaun sebelum daki bukit
Oleh MUHAMMAD AYMAN GHAFFA

15 Oktober 2021, 4:38 pm
TANAH MERAH – Seramai 10 orang remaja masing-masing dikompaun RM2,000 selepas mereka didapati melakukan aktiviti riadah dengan mendaki Bukit Panau di sini hari ini tanpa lengkap dua dos vaksin Covid-19.
Polis menjalankan operasi di kaki bukit pada pukul 7.30 pagi tadi dan telah memeriksa seramai 250 orang pengunjung dengan diiringi dua petugas Kementerian Kesihatan termasuk seorang anggota Jabatan Sukarelawan Malaysia (Rela).
Ketua Polis Daerah Tanah Merah, Deputi Superitenden Zainuddin Md. Yusoff berkata, kesemua remaja berusia 14 hingga 18 tahun itu dikompaun selepas mendapati mereka tidak lengkap dos vaksin menerusi aplikasi MySejahtera.
“Kesemua remaja itu dikompaun mengikut Perkara 16 Peraturan-Peraturan Pencegahan dan Pengawalan Penyakit Berjangkit 2021 dengan nilai kompaun RM2,000 setiap seorang.
“Polis sentiasa mengingatkan bahawa individu yang tidak lengkap suntikan vaksin tidak boleh ke tempat pelancongan atau lokasi tumpuan orang ramai,” katanya ketika dihubungi pemberita di sini hari ini.
Menurut Zainuddin, selain itu, polis turut mengeluarkan notis amaran terhadap 15 orang pendaki bukit tersebut yang didapati leka dan tidak menjaga prosedur operasi standard (SOP) apabila gagal menjaga penjarakan fizikal. – K! ONLINE


PPV Midvalley henti operasi
Oleh KHAIRUL MOHD. ALI

15 Oktober 2021, 3:54 pm
JOHOR BAHRU – Pusat Pemberian Vaksin (PPV) di pusat beli belah Midvalley South Key di sini menghentikan operasi selepas 89 hari dibuka sejak 19 Julai lalu bagi membantu pelaksanaan Program Imunisasi Covid-19 Kebangsaan (PICK) dalam usaha mengekang pandemik Covid-19.
Pegawai Penyelaras PPV berkenaan, Mohd. Hairul Azni Abd. Hamid berkata, dalam tempoh tersebut, sebanyak 282,428 dos suntikan vaksin telah diberikan.
Katanya, sejak dibuka, berkenaan beroperasi setiap hari bermula pukul 9 pagi hingga 9 malam melibatkan seramai 200 petugas dalam satu-satu masa.
“Sepanjang tempoh itu juga, proses pemberian vaksin berjalan lancar dimana dua vaksin diberikan di PPV ini iaitu jenis Pfizer dan Sinovac.
“Jadi sempena hari terakhir PPV ini beroperasi, kita mengadakan sedikit majlis bagi meraikan petugas-petugas yang telah berkhidmat di sini sejak tiga bulan lalu,” katanya ketika ditemui pemberita di sini hari ini. – K! ONLINE


Dua beradik didakwa buat ugutan bunuh
Oleh ASLIZA MUSA

15 Oktober 2021, 3:34 pm
IPOH – Dua beradik didakwa di Mahkamah Majistret berasingan di sini hari ini kerana melakukan ugutan bunuh dan menyebabkan kecederan terhadap seorang wanita minggu lalu.
S. Gunasilan, 35, dan kakaknya, S. Eswari, 42, bagaimana pun mengaku tidak bersalah selepas pertuduhan terhadap mereka dibacakan di hadapan Majistret Nur Melati Diana Abdul Wahab dan Majistret Khir Nizam Jemari.
Di hadapan Majistret Nur Melati Diana, Gunasilan didakwa telah melakukan ugutan jenayah untuk menakutkan wanita berusia 38 tahun itu dengan mengugut untuk membunuhnya.
Perbuatan tersebut dilakukan lelaki itu di Restoran Khalisa, Jalan Raja Perempuan Mazwin di sini pada pukul 3.10 petang, 5 Oktober 2021.
Dia didakwa mengikut Seksyen 506 Kanun Keseksaan yang boleh dihukum penjara, denda atau kedua-duanya sekali jika sabit kesalahan.
Sementara itu, di hadapan Majistret Khir Nizam, Eswari didakwa dengan sengaja menyebabkan kecederaan terhadap wanita sama yang juga merupakan bekas majikannya.

Dia dituduh melakukan kesalahan itu di lokasi, tarikh dan masa yang sama.
Pertuduhan dikemukakan mengikut Seksyen 323 Kanun Keseksaan yang memperuntukkan hukuman penjara, denda atau kedua-dua sekali jika bersalah.
Pendakwaan ke atas dua beradik itu masing-masing dikendalikan Timbalan Pendakwa Raya, Nor Syahirah Azahar dan Amalina Harun manakala Gunasilan diwakili peguam Mohd. Khazali Yin dan Eswari pula diwakili Mahinderjit Singh.
Mahkamah membenarkan Gunasilan diikat jamin RM2,000 dengan seorang penjamin manakala kakaknya pula sebanyak RM1,500 selain syarat tambahan tidak dibenarkan mendekati mangsa.
Tarikh sebutan semula bagi kedua-dua kes berkenaan ialah pada 21 dan 29 Nomber ini. – K! ONLINE


Rakan hilang sebelum ditemui lemas di air terjun
Oleh ASLIZA MUSA

15 Oktober 2021, 3:52 pm
TAPAH – Seorang lelaki ditemui mati lemas ketika mandi bersama rakannya di kawasan rekreasi air terjun Lubuk Degong, Bidor di sini hari ini.
Mayat R. Tharsan, 20, dijumpai pasukan mencari dan menyelamat diketuai Ketua Polis Daerah Tapah, Superintenden Wan Azharuddin Wan Ismail di dasar lubuk air terjun berkenaan pada pukul 11 pagi.
Menurut Wan Azharuddin, mangsa dan rakan lelakinya berusia 20 tahun datang ke kawasan air terjun itu untuk mandi pada pukul 4.20 petang, semalam.
Katanya, semasa sedang mandi, mangsa memberitahu rakannya itu untuk naik ke bahagian atas air terjun.
“Rakan mangsa bagaimana pun hanya mengikut lelaki itu separuh jalan sebelum berpatah balik untuk menjaga barang yang dibawa.
“Mangsa kemudiannya telah naik seorang diri mengikut laluan denai namun sehingga pukul 6.30 petang, dia masih tidak turun,” katanya di sini hari ini.

Menurut beliau, rakannya telah pergi ke perkampungan Orang Asli untuk meminta bantuan namun sehingga pukul 7.30 petang, mangsa masih juga belum ditemui.
Katanya, operasi mencari mangsa segera dijalankan bersama penduduk Orang Asli sehingga pukul 11 malam dan disambung semula hari ini.
“Operasi mencari mangsa yang turut disertai Jabatan Bomba dan Penyelamat Malaysia (JBPM) dan Angkatan Pertahanan Awam (APM) berjaya menemui mangsa di satu lubuk dekat lokasi seliparnya dijumpai.
“Mayat mangsa yang dibawa naik ke tebing telah dihantar ke Hospital Tapah untuk bedah siasat,” katanya. – K! ONLINE


800 pelajar baharu USIM mula daftar hari ini
Oleh ZAKKINA WATI AHMAD TARMIZI

15 Oktober 2021, 3:42 pm
SEREMBAN – Universiti Sains Islam Malaysia (USIM) Nilai dekat sini mula menerima pendaftaran seramai 800 daripada 2,445 pelajar baharu dan keperluan khas hari ini.
Naib Canselor USIM, Prof. Datuk Dr. Mohamed Ridza Wahiddin berkata, pendaftaran pelajar baharu dan keperluan khas diadakan di dua lokasi berbeza di universiti tersebut bagi mengurangkan kesesakan ketika proses pendaftaran.
“Pada hari ini, USIM memulakan sesi pendaftaran secara fizikal dan hampir 800 pelajar baharu dan berkeperluan khas mula mendaftar. Ia telah diadakan di Dewan Tuanku Canselor dan di Kediaman Nilam Court.
“Kami juga hanya membuka dua pintu laluan kemasukan ke USIM bagi mengelakkan kesesakan dan mengambil kira segala langkah termasuk pematuhan prosedur operasi standard (SOP) ketat bagi memastikan virus Covid-19 tidak menular di kawasan persekitaran universiti ini.
“Bermula hari ini juga pihak universiti hanya membenarkan penuntut yang sudah dilengkapi dua dos sahaja manakala bagi mereka yang masih tidak lengkap disebabkan kesihatan mereka akan menjalani ujian calitan dalam tempoh 48 jam dan saringan bagi memastikan tiada penularan wabak Covid-19 di universiti,” katanya. – K! ONLINE


Polis pantau kawasan pelancongan
Oleh ABDUL RASHID ABDUL RAHMAN

15 Oktober 2021, 3:39 pm
KUANTAN – Pihak polis akan melakukan pemantauan berterusan di semua lokasi dikenalpasti khususnya di kawasan pelancongan yang dijangka akan menjadi tumpuan pengunjung pada cuti hujung minggu ini.
Timbalan Ketua Polis Pahang, Datuk Mohd. Yusri Hassan Basri berkata, pemantauan dan pemeriksaan akan dilakukan bagi memastikan pengunjung mematuhi prosedur operasi standard (SOP) ditetapkan termasuklah lengkap dua dos vaksin.
“Pahang berada dalam fasa empat jadi hanya pelawat yang lengkap dos vaksin dibenarkan dan mereka hendaklah mematuhi SOP ditetapkan yang mana Akta 342 masih lagi berkuatkuasa.
“Pemantauan dilakukan secara berterusan oleh pasukan pemantau di seluruh negeri bagi memastikan SOP dengan dipatuhi,” katanya di sini hari ini.
Dalam pada itu beliau berkata, setakat ini aliran trafik masuk ke negeri ini masih terkawal meskipun berlaku penambahan kenderaan berbanding sebelum kebenaran rentas negeri dibenarkan.
Katanya, polis trafik ditempatkan di kawasan yang dikenalpasti bagi mengawal lalu lintas dalam berhadapan sebarang kemungkinan kesesakan khususnya pada hujung minggu.

“Saya meminta pengguna jalan raya supaya mematuhi peraturan ditetapkan agar perjalanan lancar dan selamat sampai selain memastikan SOP turut dipatuhi,”ujarnya. – K! ONLINE


Bibir bengkak teruk, Harris Anuar disengat tebuan
Oleh NUR EMIRA SAIZALI

15 Oktober 2021, 3:34 pm
PETALING JAYA – Malang tidak berbau buat aktor dan model Harris Anuar apabila bibir bahagian atasnya bengkak selepas disengat tebuan awal pagi tadi.
Menurut Harris atau nama sebenarnya Mohammad Harris Shahrul Annuar, 28, kejadian tersebut berlaku ketika dia sedang mandi sebelum menunaikan solat Subuh sekitar pukul 6 pagi tadi.
Menerusi beberapa entri dalam media sosialnya, Harris berkongsi foto dan video yang memaparkan bibir atasnya bengkak dan membesar dua kali ganda daripada saiz asal.
“Pagi tadi ketika sedang mandi dan cuci muka, ada seekor tebuan hinggap di tuala saya. Saya tidak perasan ketika itu.
“Selepas bilas muka, saya terus ambil tuala dan lap. Ketika itulah tebuan tersebut terperangkap antara muka dan tuala seterusnya menyengat bibir atas saya,” ceritanya dalam sebuah video TikTok hari ini.
Menerusi perkongsian Harris, dia kini sedang dirawat di sebuah pusat perubatan swasta di Ipoh, Perak dan dijangka akan dibenarkan pulang esok.

Dalam pada itu, pelakon drama Terlerai Noktah itu juga berterima kasih untuk semua doa yang diberikan orang ramai terhadapnya.
“Terima kasih untuk semua doa. Saya okey, cuma botoks original daripada tebuan ini sangat real (bukan main-main),” ujarnya lagi.
Hasil tinjauan Kosmo!, malam tadi Harris dilihat menyertai sebuah majlis keagamaan yang turut dihadiri pendakwah bebas terkenal, Ustaz Ebit Lew. – K! ONLINE


Pelajar kumpul duit bawa motosikal ke USIM
Oleh ZAKKINA WATI AHMAD TARMIZI

15 Oktober 2021, 3:45 pm
SEREMBAN – Seorang penuntut baharu Universiti Sains Islam Malaysia (USIM) Nilai dekat sini gigih untuk mengumpul wang selama tiga tahun semata-mata untuk membeli sebuah motosikal jenis Yamaha 150 bagi memudahkan urusannya untuk melanjutkan pelajaran di universiti tersebut.
Muhammad Firdaus Shairul Azman, 21, berkata, sebelum ini dia menjalankan kelas mengaji al-Quran secara dalam talian sepanjang melanjutkan pelajaran di peringkat diploma di Kolej Pengajian Islam Johor Bahru (Marsah), Johor Bahru.
“Saya mengumpul wang termasuk gaji secara separuh masa sebanyak RM500. Saya memang mahu membeli motosikal tersebut.
“Selepas habis diploma pada tahun lalu, wang yang dikumpul sudah mencukupi dan saya terus membeli motosikal berkenaan secara tunai sebanyak RM9,800. Hari ini, keluarga saya menaiki Toyota Hilux membawa motosikal saya itu dari Pontian, Johor,” katanya.
Dia ditemui pemberita selepas mendaftar sebagai pelajar baharu secara fizikal di USIM, Nilai hari ini.
Menurut Muhammad Firdaus, dia melanjutkan pengajian dalam jurusan Ijazah Sarjana Muda Pengajian Quran dan Sunnah di USIM selama empat tahun.

“Saya meminati bidang pengajian al-Quran dan memang meletakkan kurus ini sebagai pilihan pertama dan tidak sangka saya mendapat peluang belajar di sini.
“Saya rasa seronok dapat memasuki USIM yang dilihat lengkap untuk pengajian saya. Saya berjanji akan belajar bersungguh-sungguh dan bercita-cita menjadi guru agama atau pendakwah,” katanya.
Dalam pada itu, Muhammad Firdaus merupakan anak ketiga daripada enam berhasrat meneruskan tugas sebagai pengajar al-Quran secara dalam talian walaupun sudah memasuki universiti.
“Saya berniat untuk meneruskan mengajar al-Quran walaupun sudah bergelar pelajar di sini. Saya amat gemar mengajar dan akan terus belajar menyampaikan ilmu,” katanya.
Dia dihantar oleh ibu, Norazihan Adnan, 49 dan bapanya, Shairul Azman Bahari, 49 yang merupakan seorang guru sekolah menengah di Pontian, Johor. – K! ONLINE


Pintu sempadan negara akan dibuka untuk pelawat asing
Oleh AMREE AHMAD

15 Oktober 2021, 3:58 pm
PUTRAJAYA – Pelawat asing dari beberapa buah negara tertentu dijangka dapat memasuki Malaysia dengan bebas apabila pintu sempadan antarabangsa dibuka dalam masa terdekat.
Pengerusi Majlis Pemulihan Negara (MPN), Tan Sri Muhyiddin Yassin berkata, perkara itu sedang diperhalusi oleh pihak kerajaan dalam merancakkan kembali kegiatan ekonomi negara.
“Kerajaan sedang menimbang untuk membuka sempadan negara secara selamat dengan membenarkan pelawat asing dari negara tertentu,” katanya menerusi satu kenyataan di sini hari ini.
Ia susulan kebenaran pergerakan rentas negeri yang diumumkan oleh Perdana Menteri, Datuk Seri Ismail Sabri Yaakob pada 3 Oktober lalu dan berkuat kuasa keesokannya harinya.
Bagaimanapun kebebasan itu termasuk urusan ke luar negara, hanya untuk individu yang sudah melepasi tempoh minimum tarikh matang setelah lengkap menerima dua dos vaksin.
“Secara keseluruhan, saya berpuas hati khususnya dari segi penurunan kes positif harian dan penggunaan katil di wad unit rawatan rapi (ICU) bagi merawat pesakit Covid-19,” katanya. – K! ONLINE